Datuk Addy Kana, 2 polis kekal dalam tahan reman POCA
Oleh NUZULSHAM SHAMSUDDIN

2 November 2020, 4:45 pm
KUALA LUMPUR – Tiga lelaki yang merupakan seorang berpangkat Datuk dan dua anggota polis dipercayai terlibat dalam judi online kekal dalam tahanan reman Akta Pencegahan Jenayah POCA 1959 selama 38 hari bermula 30 Oktober sehingga 6 Disember ini oleh Mahkamah Tinggi di sini hari ini.
Pesuruhjaya Kehakiman, Datuk Aslam Zainuddin membuat keputusan itu selepas menolak permohonan yang dikemukakan ketiga-tiga pemohon iaitu Zaidi Kanapiah atau dikenali sebagai  Datuk Addy Kana serta dua anggota polis berpangkat Koperal iaitu Muhamad Amin Nur Rashid Mohamed Puad dan Mohd. Hairy Mohammad.
Terdahulu Peguam Datuk Seri Gopal Sri Ram yang mewakili pemohon berhujah bahawa perintah tahanan reman bertarikh 14 Oktober lalu yang membenarkan reman selama 21 hari dibawah Seksyen 4(1)(a) Akta Pencegahan Jenayah adalah tidak sah, tidak berasas, tidak mematuhi prosedur dan bersifat male fide (berniat jahat).
“Perintah penangkapan dan penahanan pemohon adalah jatuh di luar ruang lingkup atau skop Akta Pencegahan Jenayah 1959 dan tidak terpakai kepada pemohon,” katanya.
Selain Sri Ram peguam lain yang mewakili ketiga-tiga pemohon ialah Gobind Singh Deo, Shah Rizal Abdul Manan dan Jacky Loi Yap Long.
Sementara itu, Peguam Kanan Persekutuan Muhammad Sinti yang mewakili responden iaitu Asisten Superitendan Khairul Rairoz Rodzuan, Majistret Mahkamah, Ketua Polis Negara dan Kerajaan Malaysia berhujah Mahkamah Majistret mempunyai kuasa untuk melanjutkan reman terhadap ketiga-tiga pemohon.

“Kesemua keperluan prosedur untuk tahanan dibawah POCA telah dipatuhi,” katanya.
Turut hadir dalam prosiding itu isteri Addy Kana dikenali sebagai  Datin Alyaa. -K! ONLINE


PBT, polis diingatkan lebih tegas pantau SOP
Oleh MOHD YUNUS YAKKUB

2 November 2020, 5:18 pm
SHAH ALAM – Sultan Selangor, Sultan Sharafuddin Idris Shah mengingatkan pihak berkuasa tempatan (PBT) dan polis di negeri ini supaya lebih tegas dalam pemantauan semasa tempoh Perintah Kawalan Pergerakan Bersyarat (PKPB).
Sultan Sharafuddin turut menzahirkan rasa kecewa kerana masih terdapat segelintir pihak yang tidak mengambil serius, lalai dan ingkar dalam mematuhi arahan PKPB khususnya pengendali premis-premis hiburan dan makanan.
“Baginda khuatir sekiranya kedegilan pematuhan prosedur standard operasi (SOP) di bawah PKPB ini berterusan, penularan wabak berbahaya Covid-19 ini akan sukar untuk dibanteras sepenuhnya,” titah baginda dalam kenyataan dikeluarkan Istana Alam Shah hari ini.
Untuk rekod Selangor mencatatkan kes harian baharu tertinggi iaitu sejumlah 225 kes, semalam.
Dalam perkembangan berlainan, Sultan Sharafuddin menzahirkan ucapan tahniah kepada dua petugas Hospital Sungai Buloh, Selangor yang menerima pengiktirafan Anugerah Kesihatan Global (GHA 2020) baru-baru ini.
Dua petugas berkenaan adalah Ketua Jabatan Penyakit Berjangkit, Dr. C. Suresh Kumar dan Ketua Jabatan Anestesia dan Rawatan Rapi, Dr. Shaiful Azman Zakaria.

“Baginda amat berbangga dengan pencapaian cemerlang yang dicatatkan petugas-petugas barisan hadapan di Hospital Sungai Buloh khususnya dan di Selangor amnya, yang telah menunjukkan dedikasi dan komitmen yang tinggi dalam usaha menghapuskan wabak berbahaya Covid-19.
“Justeru, diharap para petugas barisan hadapan terus tabah dan cekal dalam menjalankan tugas masing-masing merawat pesakit Covid-19,” katanya. – K! ONLINE


6 pemegang kad UNHCR ditahan nodai remaja 15 tahun
2 November 2020, 5:40 pm
AMPANG JAYA – Enam pemegang kad Suruhanjaya Tinggi Bangsa-Bangsa Bersatu Mengenai Pelarian (UNHCR) ditahan semalam susulan memperkosa seorang remaja perempuan.
Kegiatan terkutuk kesemua lelaki itu terbongkar selepas seorang pegawai polis menemui mangsa berusia 15 tahun merayau seorang diri di Taman Komersial Pandan Indah pada pukul 5.30 petang pada Sabtu lalu.
Ketua Polis Daerah Ampang Jaya Asisten Komisioner Mohamad Farouk Esha berkata, pegawai berkenaan membawa mangsa ke balai polis berhampiran selepas mengesyaki menjadi mangsa rogol.
Katanya, hasil siasatan mendapati mangsa tidak bersekolah dan ditempatkan di sebuah rumah perlindungan sebelum bertindak melarikan diri pada awal tahun lalu.
“Siasatan lanjut mangsa memberitahu dirogol beberapa kali di sekitar Ampang.
“Mangsa kemudiannya dihantar ke Hospital Ampang untuk rawatan dan pemeriksaan lanjut,” katanya dalam kenyataan hari ini.

Menurutnya lagi, bertindak atas laporan itu, pihak polis menahan enam lelaki warga asing berusia 16 hingga 25 tahun bekerja sebagai buruh.
“Hasil ujian air kencing mendapati dua daripada enam suspek itu positif dadah.
“Kesemua suspek direman 15 hari sehingga 15 November ini dan kes disiasat mengikut Seksyen 376 Kanun Keseksaan,” ujarnya. -K! ONLINE


Laksana segera lima projek mega di Kelantan
Oleh ROSLIZA MOHAMED

2 November 2020, 5:24 pm
KOTA BHARU – Kerajaan Negeri Kelantan berharap lima projek mega yang dijanjikan oleh Kerajaan Persekutuan pada tahun lalu dapat diteruskan dan dilaksanakan dengan segera.
Lima projek tersebut adalah pembinaan Lebuhraya Pantai Timur Fasa 3 (LPT3), pembesaran dan naik taraf Lapangan Terbang Sultan Ismail Petra (LTSIP), laluan baharu antara Pasir Puteh-Machang-Jeli, Lebuhraya Kota Bharu-Kuala Krai dan Jambatan Palekbang-Kota Bharu.
Timbalan Menteri Besar Kelantan, Datuk Mohd. Amar Abdullah berkata, bagi pembinaan Jambatan Palekbang-Kota Bharu, ia akan memulakan kerja pembinaan awal tahun depan.
Katanya, bagaimnapun, masih ada projek yang belum selesai kerana terdapat isu berkaitan tender seperti pembesaran dan naik taraf LTSIP.
“Kita harap projek mega itu dapat dilaksanakan pada tahun depan seperti yang dijanjikan kerajaan pusat sebelum ini (tahun lepas)
“Ia juga merupakan harapan besar rakyat Kelantan terhadap perkara itu terus berjalan,” katanya kepada pemberita selepas mengadakan lawatan Pameran Tiga Dekad Pentadbiran Kelantan Membangun Bersama Islam di Muzium Negeri di sini hari ini.

Sebelum ini, Menteri Perdagangan Antarabangsa dan Industri, Datuk Seri Mohamed Azmin Ali mengumumkan bahawa Kelantan bakal mendapat limpahan pembangunan apabila lima projek utama akan diberi keutamaan oleh Kerajaan Persekutuan untuk disiapkan dalam tempoh terdekat.
Dalam perkembangan lain, Mohd. Amar berkata, Bajet 2021 yang akan dibentangkan nanti berharap mampu menangani penularan wabak Covid-19 dan memulihkan ekonomi.
“Kita tahu negara menghadapi pandemik Covid-19 dan pelbagai langkah diambil kerajaan dalam membantu meningkatkan ekonomi,” katanya. – K! ONLINE


Rakan baik suspek kes bunuh Siti Nur Suria
Oleh MOHD AZLI ADLAN

2 November 2020, 4:19 pm
HULU TERENGGANU – Remaja perempuan, Siti Nur Suria Ismail, 19, yang mati dalam keadaan ngeri di rumahnya semalam rupa-rupanya dibunuh oleh rakan baiknya sendiri.
Suspek yang merupakan bekas rakan sekolah Siti Nur Suria dipercayai melakukan perbuatan kejam itu hanya kerana tidak puas hati ekoran diperli mangsa.
Ketua Polis Terengganu, Datuk Rosli Chik berkata, remaja perempuan berusia 19 tahun tersebut ditahan selepas tampil memberi keterangan di Balai Polis Telemog di sini pada pukul 7.30 pagi.
“Suspek pada mulanya mendakwa menemui mayat Siti Nur Suria tertiarap di ruang tamu sewaktu pergi ke rumah mangsa pada pukul 9.30 pagi semalam.
“Pun begitu, kita menahan suspek setelah mengesyaki suatu tidak kena apabila terdapat kesan lebam dan gigitan di beberapa bahagian badannya. Setelah disoal, suspeknya akhirnya mengaku membunuh mangsa,” katanya ketika dihubungi Kosmo! di sini hari ini.
Roslee berkata, berdasarkan keterangan awal suspek, dia pada mulanya pergi ke rumah Siti Nur Suria sekadar untuk bersembang kosong sebelum bertengkar.

Tambah beliau, suspek kemudian telah menyerang Siti Nur Suria sebelum berlaku pergelutan yang menyebabkan mangsa cedera ditetak di bahagian muka, leher dan dada. -K! ONLINE


Warga emas kurang siuman maut dalam kejadian langgar lari
Oleh ROSLIZA MOHAMED

2 November 2020, 3:38 pm
PASIR MAS – Seorang warga emas kurang siuman maut selepas dipercayai dirempuh sebelum digilis kereta di Lubok Jong, Jalan Pasir Mas – Rantau Panjang di sini semalam.
Kejadian pada pukul 10.30 malam itu menyebabkan Ab. Halim Deraman, 71, maut di lokasi kejadian selepas mengalami kecederaan parah pada seluruh anggota badan.
Ketua Jabatan Siasatan dan Penguatkuasaan Trafik Kelantan, Superintendan Mohd. Zamri Mohd. Rowi berkata, kemalangan berlaku ketika warga emas yang tinggal di sekitar kawasan Repek  dipercayai telah keluar bersendirian dari rumahnya kira-kira pukul 8 malam.
Menurutnya, ketika mangsa sedang berjalan kaki secara tiba-tiba dia dirempuh kereta yang tidak dapat dikenal pasti.
“Insiden itu juga menyebabkan mangsa dipercayai digilis kenderaan lain yang datang dari arah Rantau Panjang menuju ke Pasir Mas.
“Orang awam yang berada di lokasi kejadian telah menghubungi talian kecemasan selepas melihat mangsa dalam keadaan terlantar dan dipercayai sudah meninggal dunia,” katanya ketika dihubungi Kosmo! hari ini.

Tambahnya, orang ramai yang mempunyai sebarang maklumat berhubung kejadian itu diminta untuk menghubungi balai polis berdekatan.
Kes disiasat mengikut Seksyen 41(1) Akta Pengangkutan Jalan 1987. -K! ONLINE


Lokman direman satu hari didakwa hina PM
Oleh NUR HUDA MUSA

2 November 2020, 3:55 pm
PETALING JAYA – Bekas Ahli Majlis Tertinggi UMNO, Datuk Lokman Noor Adam direman satu hari berhubung sebuah video tular yang didakwa menghina Perdana Menteri, Tan Sri Muhyiddin Yassin.
Pengarah Jabatan Siasatan Jenayah Bukit Aman, Datuk Huzir Mohamed berkata, Lokman ditahan sekitar pukul 11 malam semalam selepas satu laporan telah dibuat terhadapnya.
“Siasatan telah dimulakan ke atas sebuah video yang telah dimuat naik oleh pemilik akaun Facebook Lokman Noor Adam.
“Hasil siasatan mendapati video tersebut mempunyai unsur ugutan jenayah dan menggunakan perkataan yang jelik sifatnya terhadap kepimpinan Perdana Menteri,” katanya dalam satu kenyataan di sini hari ini.
Katanya, siasatan diklasifikasikan di bawah Seksyen 506 Kanun Keseksaan kerana kesalahan menakutkan secara jenayah, Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian
“Dia juga disiasat di bawah Seksyen 14 Akta Kesalahan-Kesalahan Kecil 1955 kerana menggunakan perkataan-perkataan yang kurang sopan.

“Gajet yang dipercayai digunakan untuk memuat naik video yang tular tersebut turut dirampas,” jelasnya.
Dalam pada itu, Huzir menegaskan siasatan yang dijalankan adalah secara profesional dan adil tanpa menerima tekanan atau arahan daripada mana-mana pihak.
Semua pihak turut digesa memberi ruang bagi melengkapkan siasatan secara telus dan adil. – K! ONLINE


PPMM mohon mencelah saman isu Agong tak isytihar darurat
2 November 2020, 4:15 pm
PETALING JAYA- Saman pemula yang difailkan oleh seorang peguam berhubung keputusan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk tidak mengisytiharkan darurat menarik perhatian Persatuan Peguam-Peguam Muslim Malaysia (PPMM).
Presidennya, Datuk Zainul Rijal Abu Bakar berkata, saman itu memberi impak yang besar kepada kedudukan Baginda di sisi Perlembagaan Persekutuan.
“PPMM telah melantik Tetuan Amelda Fuad Abi & Aidil untuk memohon kebenaran mencelah di dalam guaman di atas.
“Oleh kerana isu Perlembagaan ini yang secara langsung berkait dengan kedudukan Raja-Raja Melayu, PPMM yang memperjuangkan keluhuran Perlembagaan dan kedaulatan undang-undang berpendapat kami mempunyai kepentingan atau locus untuk mencelah dalam guaman ini khususnya dalam perkara-perkara yang berkaitan dengan Raja-Raja Melayu dan agama Islam,” katanya dalam satu kenyataan di sini hari ini.
Ujar beliau, mahkamah akan mendengar permohonan tersebut dan akan membuat keputusan sama ada membenarkan PPMM mencelah dan seterusnya badan itu boleh turut serta dalam kes tersebut.
“Hal ini akan menjelaskan lagi konsep pemisahan kuasa antara eksekutif, legislatif dan kehakiman yang mana uniknya di Malaysia, Yang di-Pertuan Agong juga berfungsi sebagai salah satu elemen tunjang bagi semak dan imbang dalam konsep pemisahan kuasa di Malaysia.

“Yang di-Pertuan Agong pula telah mengambil inisiatif aktif berbincang isu yang melibatkan negara ini dengan baginda Raja-Raja Melayu yang lain,” menurutnya. -K! ONLINE


Program Malaysia Rumah Keduaku dibekukan
Oleh MOHD RASDAN AHMAD

2 November 2020, 3:10 pm
KUALA LUMPUR – Program Malaysia Rumah Keduaku (MM2H) dicadang dibekukan sementara bagi memberi ruang Kementerian Pelancongan, Seni dan Budaya (MOTAC) serta agensi berkaitan untuk mengkaji serta menilai semula secara komprehensif selepas ia dilancarkan pada 2002.
Menteri Pelancongan, Seni dan Budaya, Datuk Seri Nancy Shukri berkata, pembekuan berkenaan selari dengan keputusan kerajaan yang masih belum membenarkan warga asing masuk ke Malaysia susulan Covid-19.
Katanya, syarat, insentif dan perbandingan dengan program luar negara yang setara dengan MM2H merupakan antara perkara yang bakal diteliti dalam kajian berkenaan menyebabkan MOTAC selaku penyelaras tidak dapat meneruskan proses permohonan baharu.
“Hal ini mengambil kira pempropesan permohonan MM2H dengan melibatkan pelbagai kementerian dan agensi yang terlibat dalam pembekuan keputusan tersebut. Maka, permohonan yang belum diproses telah dipulangkan semula kepada pemohon dan mengambil kira bahawa kemungkinan akan diperkenalkan syarat dan terma MM2H baharu apabila diaktifkam semula nanti.
“MOTAC masih mengalu- alukan pemohonan yang masih berminat untuk menyertai MM2H untuk permohonan semula selepas diaktikan semula kelak dengan syarat-syarat baharu,” katanya dalam sesi soal jawab sidang Dewan Rakyat di sini hari ini.
Beliau berkata demikian ketika menjawab pertanyaan Maria Chin Abdullah (DAP-Petaling Jaya) yang ingin tahu mengapa MM2H dibekukan. – K! ONLINE


DUN Selangor kecoh gara-gara pakai baju kebangsaan
Oleh MOHD YUNUS YAKKUB

2 November 2020, 3:51 pm
SHAH ALAM – Persidangan Dewan Undangan Negeri (DUN) Selangor yang berlangsung hari ini kecoh selama 10 minit gara-gara isu pakaian kumpulan pembangkang yang memakai baju kebangsaan.
Ia berikutan teguran Speaker DUN, Ng Suee Lim yang menyatakan kesemua wakil rakyat tersebut melanggar peraturan yang ditetapkan dalam etika berpakaian ketika sesi tersebut.
Mereka yang memakai baju kebangsaan itu adalah Ahli Dewan Undangan Negeri (ADUN) Sungai Air Tawar merangkap Ketua Pembangkang, Rizam Ismail; ADUN Sungai Burong, Datuk Mohd. Shamsudin Lias;Datuk Mohd. Imran Tamrin ( ADUN Sungai Panjang); Zakaria Hanafi (ADUN Semenyih) dan Datuk Dr. Ahmad Yunus Hairi (ADUN Sijangkang).
“Saya telah tetapkan bahawa hari biasa perlu memakai baju long suit manakala Jumaat pula dibenarkan memakai baju Melayu.
“ADUN adalah pemimpin yang dipilih rakyat dan mereka perlulah matang. Bagaimana rakyat melihat ADUN yang mereka pilih tetapi tidak patuh pada peraturan yang ditetapkan,” katanya Suee Lim.
Bagaimanapun, Mohd. Imran mempertahankan tindakan memakai pakaian kebangsaan sepanjang sesi sidang berlangsung kerana tiada penetapan peraturan berhubung perkara tersebut. -K! ONLINE


Pencuri diberkas selang 20 minit
Oleh NOR AZIHAN MD. GHAZALI

2 November 2020, 3:14 pm
KLANG – Seorang lelaki yang masih dalam tahanan Akta Pencegahan Jenayah (POCA) bertindak berani dengan mencuri dua buah tabung di sebuah kedai di Pekan Meru di sini semalam.
Bagaimanapun, suspek berusia 40 tahun itu ditahan pukul 5.10 pagi selang 20 minit selepas melakukan jenayah tersebut.
Ketua Polis Daerah Klang Utara, Asisten Komisioner Nurulhuda Mohd. Salleh berkata, tangkapan suspek hasil rondaan dilakukan unit kereta peronda (MPV) polis yang mengesan individu mencurigakan di lorong belakang kedai di Taman Meru 1 di sini.
Katanya, suspek didapati sedang memegang dua buah tabung.
“Hasil pemeriksaan mendapati suspek mengaku telah melakukan pecah kedai dan mencuri dua tabung derma di sebuah kedai berhampiran stesen minyak.
“Siasatan lanjut mendapati suspek masih dibawah tahanan POCA Ibu Pejabat Polis Daerah Klang Utara sejak setahun lalu,” katanya dalam kenyataan di sini hari ini. -K! ONLINE


Penangan berita Neelofa, Amal Syahmina sohor kini
2 November 2020, 3:34 pm
PETALING JAYA- Berita selebriti dan usahawan terkenal, Neelofa yang dirisik PU Riz semalam menyebabkan bekas kekasih pendakwah itu, Amal Syahmina kembali trending dengan lebih 17,000 ciapan.
Rata-rata netizen meminta gadis itu untuk tabah dan teruskan kehidupan.
Seorang pengguna Twitter, @Sarahhzackk mendoakan Amal dapat lelaki yang jauh lebih baik daripada PU Riz.
Seorang lagi netizen, @dhiraazmi96 berkata dia pernah berada di tempat Amal sebelum ini.
“Tiga tahun dalam hubungan, dan tiga tahun sengsara.
“Jodoh memang jodoh tapi nak “move on” bukan senang tambah-tambah bila kita dah merancang segalanya.

“Hampir 100 peratus perancangan hidup terkesan, tiba-tiba kita bersendirian dalam perjalanan,” katanya di sini tadi.
Seorang pengguna, @maimoyu berkata, dia berasa gembira dan tidak hormat kepada Neelofa pada masa yang sama.
“Saya boleh rasakan kesedihan Amal. PU Riz sepatutnya setia dalam hubungan. Tetapi apa yang telah ditakdirkan akan terjadi. Harap Amal dapat rezeki yang lebih baik dalam kehidupan,” menurut ciapannya.
Bagaimanapun, gadis itu dalam satu hantaran di Instagram pada bulan September lalu berharap cerita-cerita yang viral mengenai apa yang berlaku dapat dihentikan, malah dia juga ingin memulakan hidup baharu tanpa dibayangi kisah silam bersama bekas pendakwah muda itu.
Kosmo! semalam melaporkan, hubungan Neelofa dengan PU Riz atau nama sebenarnya Muhammad Haris Mohd Ismail kini memasuki fasa semakin serius. -K! ONLINE


Mayat lelaki lemas ditemukan tersangkut di paya bakau
Oleh ZAKKINA WATI AHMAD TARMIZI

2 November 2020, 3:42 pm
PORT DICKSON- Mayat seorang lelaki yang dikhuatiri lemas sejak petang semalam ditemukan di Pantai Kampung Balak, Pasir Panjang dekat sini kira-kira pukul 1.30 petang tadi.
Mayat mangsa, Muhammad Azri Abdullah, 25, ditemui tersangkut di kawasan pokok bakau selepas hilang dibawa arus dan air pasang ketika cuba mengharungi air laut untuk memancing di Pulau Asam.
Penolong Pengarah Operasi Jabatan Bomba dan Penyelamat Malaysia (JBPM) Negeri, Ahmad Mukhlis Mokhtar berkata, mayat mangsa ditemui oleh penduduk kampung.
“Mayat mangsa ditemui tersangkut di celah pokok bakau sekitar pukul 1.30 petang dan mayat mangsa telah serahkan kepada polis untuk urusan seterusnya.
“Mayat dibawa ke Hospital Port Dickson untuk proses bedah siasat sebelum diserahkan kepada keluarganya untuk urusan pengkebumian di Tanah Perkuburan Bandar Sunggala,” katanya.
Mangsa meninggalkan isteri, Nurhidayah Tus Salikin Mohd. Said, 33, dan dua cahaya mata masing-masing berusia tiga dan setahun. -K! ONLINE


Alya hilang arah selepas bapa meninggal dunia
Oleh MOHAMMAD SHAHEMY AZMI

2 November 2020, 3:09 pm
PETALING JAYA – Pelakon dan model hijabista sensasi, Alya Iman meluahkan kerinduan terhadap Allahyarham bapanya yang juga pelakon terkenal era 1980-an, Azmil Mustapha yang meninggal dunia sekitar dua tahun lalu.
Dalam satu perkongsian menerusi Instagram, selebriti berusia 19 tahun itu memuat naik dua keping foto bersama Allahyarham berserta status meluahkan rasa rindu terhadap bapanya.
Menurut Alya, pemergian aktor yang popular dengan filem Ali Setan itu telah meninggalkan kesan mendalam terhadap dirinya.
“Saya kehilangan sumber kekuatan dua tahun lalu, satu-satu insan yang menyebabkan saya hidup setiap hari.
“Ini satu kehidupan yang luar biasa selama 17 tahun melalui kesusahan dan pencapaian bersama.
ALYA bersama arwah bapanya, Azmil Mustapha.
“Ada ketika kita hanya ada sekeping roti untuk dimakan bersama dan perlu bekerja siang dan malam, tetapi ada hari kita akan bergembira menikmati hidangan kegemaran iaitu sushi dan keluar berjalan-jalan,” kata Alya.

Ujar anak bongsu itu lagi, dia perlu bekerja keras dan menyediakan apa yang termampu untuk menampung kehidupan bersama bapanya.
Namun, selepas pemergian insan tersayang itu, Alya mengakui menjadi seakan-akan hilang arah dan tidak mengenal kehidupan sehingga hari ini.
Dalam pada itu, Alya yang pernah membintangi telefilem Lelaki Kelas Sebelah itu mendakwa, bapanya selalu mengajarnya untuk percaya pada ketentuan Allah SWT.
“Sepatutnya kalau dia (arwah) masih hidup, usianya mencecah 67 tahun, Allah mengetahui saya mengharapkan dia masih ada. Saya sangat rindukannya, al-Fatihah,” kata Alya.
Pelakon Azmil Mustapha meninggal dunia pada Februari 2018 pada usia 65 tahun di Shah Alam akibat serangan jantung.
Terdahulu, sekitar Julai lalu, Alya atau nama sebenarnya Nur Alya Iman Azmil berdepan episod hitam dalam hidup gara-gara pernah menjalin hubungan dengan suami orang selain dikecam sebagai perempuan kaki kikis. – K-ONLINE


Kenderaan tiga beradik terbakar
Oleh SHAARANI ISMAIL

2 November 2020, 3:05 pm
SERI ISKANDAR – Tiga kenderaan milik tiga beradik terbakar dalam kejadian di Rancangan Perumahan Awam (RPA), Changkat Sodang di sini awal pagi tadi.
Perodua Kancil, Perodua Viva dan sebuah van jenis Toyota Hiace masing-masing terbakar 90, 80 dan 30 peratus dalam kejadian pada pukul 1.50 pagi.
Ketua Polis Daerah Perak Tengah, Superitendan Barudin Wariso berkata, pihaknya akan menjalankan siasatan lanjut sekiranya wujud unsur jenayah dalam kejadian itu.
“Sekiranya berlakunya unsur jenayah, polis akan mengambil alih siasatan lanjut. Seorang daripada pemilik kenderaan juga sudah membuat laporan polis pada 10.14 pagi.
“Bahagian forensik polis dari Ibu Pejabat Polis Kontinjen (IPK) Perak juga ke lokasi menjalankan siasatan awal,” katanya ketika dihubungi Kosmo! tadi.
Beliau berkata, kebakaran itu berjaya dipadamkan anggota bomba yang digerakkan ke lokasi.

Barudin berkata, siasatan masih dijalankan oleh unit forensik Jabatan Bomba dan Penyelamat Malaysia (JBPM) bagi mengenal pasti jika kejadian mempunyai unsur jenayah. -K! ONLINE


Tun Dr. Abdul Rahman dilanjut perkhidmatan sebagai Canselor Uniten
Oleh LUQMAN RIDHWAN MOHAMED NOR

2 November 2020, 12:51 pm
PETALING JAYA – Yang di-Pertua Negeri Pulau Pinang, Tun Dr. Abdul Rahman Abbas disambung pelantikannya sebagai Canselor Universiti Tenaga Nasional (Uniten) bagi tempoh tiga tahun lagi berkuat kuasa 1 Januari depan hingga 1 Disember 2023.
Naib Canselor Uniten, Prof. Datuk Dr. Kamal Nasharuddin Mustapha berkata, selain penyambungan pelantikan Canselor tersebut, pihak pengurusan tertinggi universiti juga telah menyambung pelantikan Pro Canselor Uniten iaitu Tan Sri Dr. Ahmad Tajuddin Ali bagi tempoh  sama.
“Uniten juga mengucapkan setinggi-tinggi tahniah atas pelantikan dua Pro Canselor Uniten
yang baharu iaitu Datuk Seri Mahdzir Khalid dan Datuk Seri Amir Hamzah Azizan untuk tempoh tiga tahun berkuat kuasa 22 Oktober lalu hingga 21 Oktober 2023,” katanya dalam satu kenyataan di sini hari ini.
Kamal Nasharuddin berkata, seluruh warga Uniten mengucapkan tahniah dan mengalu-alukan pelantikan itu untuk bersama-sama mencapai kecemerlangan misi dan visi universiti.
“Semoga dengan pengalaman dan kepimpinan mereka semua akan terus memacu Uniten ke mercu kecemerlangan, kejayaan dan kegemilangan sekali gus menaikkan imej universiti,” ujarnya. -K! ONLINE


Suami isteri didakwa tipu pelaburan lebih RM12,000
Oleh ASLIZA MUSA

2 November 2020, 12:58 pm
IPOH – Sepasang suami isteri dihadapkan ke Mahkamah Majistret di sini hari ini atas tiga pertuduhan penipuan berkaitan pelaburan berjumlah RM12,867 tahun lalu.
Chai Koon Shong, 44, dan isteri, Ng Kah Lai, 46, bagaimanapun mengaku tidak bersalah terhadap pertuduhan yang dibacakan oleh jurubahasa di hadapan Majistret Noor Azreen Liana Mohd. Darus.
Mengikut pertuduhan pertama yang dibacakan secara bersama, pasangan berkenaan didakwa menipu Hoi Kim Than, 58, dengan menawarkan pulangan pelaburan Bancus Coint yang tinggi sehingga mendorong mangsa memasukkan wang RM4,366 ke dalam akaun syarikat tertuduh melalui RHB Bank Cawangan Menglembu, Ipoh pada pukul 1.45 petang, 14 November 2019.
Kedua-dua tertuduh juga didakwa atas dua tuduhan sama iaitu menipu Leong Mei lai, 44, membabitkan wang masing-masing berjumlah RM5,000 dan RM3,500 di Public Bank Cawangan Jalan Besar Pasir Puteh dan Jalan Pasir Puteh, Taman Pengkalan Jaya di Ipoh antara pukul 1.34 hingga 1.48 petang, 1 Mei 2019.
Pertuduhan ke atas mereka dikemukakan mengikut Seksyen 420 Kanun Keseksaan yang memperuntukkan hukuman penjara minimum satu tahun dan maksimum 10 tahun  dengan sebatan selain boleh juga dikenakan denda jika sabit kesalahan.
Pendakwaan dikendalikan Pegawai Pendakwa, Inspektor Siti Hajar Mohd. Yusof manakala kedua-dua tertuduh diwakili peguam, M. Mahendra.

Mahkamah membenarkan kedua-dua tertuduh, masing-masing diikat jamin sebanyak RM4,000 dan menetapkan 11 Disember ini untuk sebutan semula kes. -K! ONLINE


MB Selangor tak langgar perintah kuarantin
Oleh MOHD YUNUS YAKKUB

2 November 2020, 1:57 pm
SHAH ALAM – Pejabat Datuk Menteri Besar Selangor mengesahkan menerima kertas siasatan Polis Diraja Malaysia (PDRM) terhadap Datuk Seri Amirudin Shari berhubung pelanggaran perintah kuarantin dikeluarkan oleh Kementerian Kesihatan (KKM).
Setiausaha Sulit Menteri Besar Selangor, Saifudin Shafi Muhammad berkata, siasatan itu mengikut Seksyen 15 dan 22(b) Akta Pencegahan Dan Pengawalan Penyakit Berjangkit 1988 (Akta 342).
Katanya, walaupun siasatan baru sahaja bermula, namun ditegaskan Amirudin tidak melanggar perintah pengawasan dan pemerhatian di rumah (HSO) seperti didakwa.
“Amirudin telah pulang dari Sabah pada 28 September lalu dan terus menjalani saringan Covid-19 menggunakan kaedah RT-PCR di Lapangan Terbang Antarabangsa Kuala Lumpur 2 (KLIA2) dan keputusan didapati negatif pada keesokkan harinya.
“Mengikut direktif Kerajaan Persekutuan, kuarantin tidak perlu dijalankan untuk individu yang dikesan negatif saringan ujian RT-PCR sesuai dengan kenyataan Menteri Kanan Pertahanan, Datuk Seri Ismail Sabri Yaakob pada 22 September 2020,” katanya dalam kenyataan di sini hari ini.
Beliau turut menjelaskan , Amirudin turut diberi surat pelepasan HSO ekoran keputusan ujian tersebut, namun atas prinsip kebertanggungjawaban beliau tetap menjalankan kuarantin kendiri sebagai langkah berhati-hati. -K! ONLINE


Sidang Dewan Rakyat tamat awal angkara Covid-19
Oleh MOHD RASDAN AHMAD

2 November 2020, 1:52 pm
KUALA LUMPUR – Persidangan Dewan Rakyat minggu ini akan berlangsung dari jam 10 pagi hingga 1 tengah hari berikutan nasihat Kementerian Kesihatan (KKM) selepas ada beberapa kakitangan Dewan Negara disahkan positif Covid-19.
Namun tempoh masa itu tidak digunakan pada Jumaat ini apabila Belanjawan 2021 dibentangkan.
Usul memendekkan tempoh mesyuarat itu dipersetujui selepas dibentangkan Menteri di Jabatan Perdana Menteri, Datuk Takiyuddin Hasan selepas selesai sesi pembentangan Rang Undang-undang pada mesyuarat itu.
Usul itu dikemukakan selepas mesyuarat tergempar diadakan Yang di-Pertuan Dewan Rakyat, Datuk Azhar Azizan Harun dengan semua ketua Whip  mewakili semua parti politik pagi tadi.
Takiyuddin berkata, satu norma baharu perlu diambil susulan perkembangan terbabit dan mengambil kira lokasi bangunan parlimen yang terletak di dalam kawasan Segambut.
“Dengan syarat apa-apa yang dilakukan kerajaan dan dewan tidak menjejaskan hak Ahli Parlimen, untuk berbahas dan untuk mengundi dalam dewan ini.

“Keduanya, pihak Parlimen akan mengendalikan satu tatacara pentadbiran membabitkan catatan kehadiran Ahli Parlimen dan keluar masuk di dalam dewan,” katanya di Dewan Rakyat di sini hari ini.
Tambah Takiyuddin, beberapa kakitangan Dewan Negara disahkan positif Covid-19 dan mereka adalah pegawai kepada Ahli Dewan Negara.
“Dijangka ada Ahli Dewan Negara yang kemungkinan positif kerana pegawai terbabit bekerja dengan mereka dan ada ahli keluarga,” katanya. – K! ONLINE.


Dua sahabat baik maut motosikal bertembung lori balak
Oleh KOSMO!

2 November 2020, 1:15 pm
Oleh ABDUL RASHID ABDUL RAHMAN
BENTONG – Dua sahabat baik yang dalam perjalanan ke sekolah maut selepas motosikal jenis Modenas Kriss dinaiki mereka bertembung dengan sebuah lori balak di Kilometer 26 Jalan Utama Felda Mempaga di sini hari ini.
Dalam kejadian pada pukul 7.40 pagi itu, penunggang motosikal, Muhammad Fikrie Mohd Azhari ,15, meninggal dunia di tempat kejadian, manakala pembonceng, Muhammad Haziq Iskandar Khairul Amir, 15, menghembuskan nafas terakhir di Klinik Kesihatan.
Ketua Polis Daerah Bentong, Superintendan Yusof Unis berkata, semasa kejadian kedua-dua pelajar Sekolah Menengah Kebangsaan (SMK) Sertik itu dalam perjalanan dari Felda Mempaga ke Sertik.
“Setiba di tempat kejadian, penunggang motosikal dipercayai hilang kawalan lalu terbabas memasuki laluan bertentangan dan bertembung dengan lori yang datang dari arah hadapan,” katanya.
Kes disiasat mengikut Seksyen 41(1) Akta Pengangkutan Jalan 1987. -K! ONLINE


UPM perkenalkan Pakej UPM Prihatin
Oleh LUQMAN RIDHWAN MOHAMED NOR

2 November 2020, 12:27 pm
PETALING JAYA – Universiti Putra Malaysia (UPM) akan menyalurkan bantuan serta mengecualikan bayaran untuk beberapa perkara kepada pelajar tempatan dan antarabangsanya bagi meringankan beban mereka yang terjejas akibat Covid-19.
Pengarah Pejabat Strategi Korporat dan Komunikasi UPM, Prof. Dr. Daud Ahmad Asraf Ali berkata, perkara itu dicapai menerusi Mesyuarat Jawatankuasa Pengurusan Universiti yang diadakan 28 Oktober lalu.
Katanya, bagi merealisasikan hasrat itu, mereka telah memperkenalkan Pakej UPM Prihatin dengan mewujudkan beberapa insentif.
“Bagi setiap pelajar baharu Universiti Putra Malaysia sesi 2020/2021, pakej Meal Plan yang sebelum ini diwajibkan akan dipulangkan semula kepada pelajar dengan melibatkan jumlah keseluruhan sebanyak RM1.4 juta.
“Pakej UPM Prihatin juga turut memberikan pengecualian bayaran penginapan kepada semua pelajar yang menginap di dalam kampus sepanjang semester satu sesi 2020/2021 bermula bulan lalu sehingga Februari 2021. Kos keseluruhan yang terlibat adalah sebanyak RM6.65 juta,” katanya di sini tadi.
Daud Ahmad berkata, pelajar mereka turut mendapatkan pengurangan yuran kolegiat dan perkhidmatan sebanyak 15 peratus dengan jumlah pulangan melibatkan kos sebanyak RM1.31 juta.

Selain itu, katanya, bantuan kewangan turut disediakan bagi pelajar yang kurang berkemampuan melalui pakej UPM Prihatin.
“Kumpulan pelajar asnaf dan B40 akan memperolehi manfaat dengan dana yang disediakan oleh pihak Pusat Pengurusan Wakaf, Zakat dan Endowmen (WAZAN) dengan peruntukan disediakan sebanyak RM1.5 juta
“Bantuan Pelan data sebanyak 40 gigabait dan peranti turut disediakan bagi golongan asnaf dan B40 yang sebelum ini terpaksa meminjam, berkongsi ataupun ke pusat internet bagi mengikuti kelas pengajaran dan pembelajaran yang dijalankan secara online,” jelasnya. -K! ONLINE


Maszlee tarik diri daripada parti Pejuang
Oleh NUR HUDA MUSA

2 November 2020, 12:47 pm
PETALING JAYA – Ahli Parlimen Simpang Renggam, Dr. Maszlee Malik mengumumkan penarikan dirinya sebagai Ahli Jawatankuasa Penaja Penubuhan Parti Pejuang Tanah Air (Pejuang).
Katanya, tindakan tersebut diambil kerana ingin menumpukan sepenuhnya usaha untuk membantu rakyat yang terkesan dengan wabak Covid-19 di negara ini khususnya di Simpang Renggam.
“Usaha dalam gerakan perubahan pendidikan akan diteruskan melalui kapasiti saya sebagai Ahli Parlimen Bebas serta menerusi ruang aktivitisme dan kerja-kerja kemanusiaan di bawah rangkaian pertubuhan bukan kerajaan (NGO) bersama rakan-rakan aktivis lain.
“Saya percaya, perubahan tidak memerlukan kedudukan dan jawatan tetapi keinginan dan kesempatan,” katanya dalam satu kenyataan yang dimuat naik di laman Twitternya di sini hari ini.
Maszlee yang juga bekas Menteri Pendidikan berkata, keputusan itu dibuat berdasarkan dapatan fakta melalui kajian lapangan dan tinjauan terperinci terhadap aspirasi dan kehendak rakyat.
“Saya yakin, rakyat sudah muak dengan politik percaturan kuasa oleh pihak politikus elitis.

“Rakyat mahukan ahli politik yang fokus berkhidmat dan benar-benar menyelesaikan masalah yang rakyat hadapi sekarang,” ujarnya. -K! ONLINE


KPDNHEP terima aduan menu palsu dan mengelirukan pelanggan
Oleh NUR HUDA MUSA

2 November 2020, 2:39 pm
PETALING JAYA – Kementerian Perdagangan Dalam Negeri dan Hal Ehwal Pengguna (KPDNHEP) memaklumkan menerima aduan berhubung penyataan palsu pada menu dipaparkan peniaga restoran.
Antara kekeliruan itu termasuklah meletakkan paparan menu minuman jenama seperti ‘Milo’ atau ‘Nescafe’, tetapi menghidangkan jenama lain dengan kualiti berbeza.
Pengarah Bahagian Penguat Kuasa KPDNHEP, Datuk Iskandar Halim Sulaiman berkata, perbuatan tidak bertanggungjawab dan mengelirukan tersebut menyalahi Akta Perihal Dagangan 2011.
“Sepanjang tempoh pemeriksaan sehingga 27 Oktober lalu, KPDNHEP sudah melakukan pemeriksaan terhadap 881 premis kedai makan dan restoran di seluruh negara, malah dua kes mengikut Seksyen 5(1)(b) Akta Perihal Dagangan 2011 direkodkan kerana menggunakan perihal dagangan palsu iaitu penggunaan jenama ‘Milo’.
“Pemeriksaan diteruskan bagi memastikan semua premis restoran atau kedai makan mematuhi arahan dan seterusnya melahirkan peniaga yang beretika,” katanya dalam satu kenyataan di sini hari ini.
Jelasnya, penyataan pada menu sama ada di meja atau dinding restoran adalah satu bentuk perihal dagangan yang dirujuk pengguna untuk mendapatkan maklumat sebelum memesan makanan dan minuman.

“Anggota penguat kuasa KPDNHEP telah menjalankan pemeriksaan mengikut Seksyen 5(1)(b) Akta Perihal Dagangan 2011 iaitu mana-mana orang yang membekalkan atau menawarkan untuk membekalkan apa-apa barang yang baginya suatu perihal dagangan palsu, sejak 7 Oktober lalu.
“Premis restoran atau kedai makan perlu mematuhi peraturan tersebut dan jika didapati melakukan kesalahan mengikut seksyen 5(1)(b) Akta Perihal Dagangan 2011, pemilik tersebut boleh didenda tidak melebihi RM250,000,” ujarnya. -K! ONLINE


Lelaki maut kereta dipandu terbabas dalam parit
Oleh ASLIZA MUSA

2 November 2020, 2:31 pm
TAPAH – Seorang lelaki maut apabila kereta dipandunya terbabas ke dalam parit di Kilometer 12.8, Jalan Bidor-Teluk Intan di sini hari ini.
Dalam nahas jalan raya pada pukul 10.30 pagi itu, Mohamed Azman Khan Mohd. Yusof Khan, 29, dari Taman Aman, Bidor disahkan maut di tempat kejadian selepas mengalami kecederaan parah.
Ketua Polis Daerah Tapah, Superintendan Wan Azharuddin Wan Ismail berkata, kejadian berlaku ketika mangsa yang memandu kereta jenis Inokom Matrix dalam perjalanan menuju ke arah Bidor.
Katanya, apabila sampai di tempat kejadian, kenderaan tersebut hilang kawalan dan terbabas ke bahu jalan sebelah kiri.
“Kemalangan itu menyebabkan mangsa mengalami kecederaan parah dan maut di tempat kejadian. Mayat mangsa dihantar ke Hospital Tapah untuk bedah siasat.
“Punca kemalangan disebabkan pemandu terbabas sendiri dan kes disiasat mengikut Seksyen 41(1) Akta Pengangkutan Jalan 1987,” katanya. – K! ONLINE


Ras Adiba sahkan adiknya positif Covid-19
Oleh MOHD RASDAN AHMAD

2 November 2020, 2:56 pm
KUALA LUMPUR – Ahli Dewan Negara, Senator Ras Adiba Radzi mengesahkan pegawai khas yang juga adiknya Ras Afiona didapati positif Covid-19.
Jelas Ras Adiba, Ras Afiona disahkan dijangkiti Covid-19 selepas melakukan ujian saringan baru-baru ini dan kini menjalani rawatan di Hospital Sungai Buloh.
“Untuk makluman semua saya dan 10 lagi ahli keluarganya juga sedang menunggu keputusan saringan Covid-19.
“Dalam kesempatan ini, saya ingin memohon maaf sekiranya menyusahkan mana-mana pihak susulan kejadian yang menimpa saya dan keluarga,” katanya dalam satu kenyataan di sini hari ini.
Pagi tadi, Dewan Rakyat meluluskan usul yang menetapkan bahawa sidang harian pada minggu ini akan berlangsung dari pukul 10 pagi hingga 1 tengah hari sahaja kecuali pada Jumaat apabila Belanjawan 2021 dibentangkan.
Menteri di Jabatan Perdana Menteri (Parlimen dan Undang-undang), Datuk Takiyuddin Hassan ketika membentangkan usul itu berkata, langkah itu diambil atas nasihat Kementerian Kesihatan (KKM) selepas beberapa kakitangan dan Ahli Dewan Negara disahkan positif Covid-19 atau dikenal pasti sebagai kontak rapat. – K! ONLINE.


Daerah Seremban dikenakan PKPB bermula 5 November ini
3 November 2020, 8:34 pm
PETALING JAYA – Majlis Keselamatan Negara (MKN) bersetuju untuk melaksanakan Perintah Kawalan Pergerakan Bersyarat (PKPB) di Daerah Seremban berkuatkuasa 5 November hingga 18 November.
Menurut Menteri Kanan (Keselamatan), Datuk Seri Ismail Sabri Yaakob, selepas mendapat nasihat Kementerian Kesihatan (KKM) dan mengambil kira peningkatan kes Covid-19 di daerah terbabit, kerajaan telah bersetuju untuk melaksanakan PKPB.
“Pelaksanaan PKPB ini akan meliputi sembilan mukim di Ampangan, Seremban, Bandar Seremban, Labu, Rantau, Rasah, Setul, Pantai dan Lenggeng.
“Kesemua penduduk di kawasan terbabit perlu mematuhi prosedur operasi standard (SOP) yang telah ditetapkan untuk PKPB.
Tambah Ismail, SOP bagi PKPB adalah sama seperti yang diumumkan sebelum ini.
“Pergerakan keluar masuk/merentas daerah adalah tidak dibenarkan kecuali bagi kes-kes kecemasan dan perlu mendapat kebenaran daripada Polis Diraja Malaysia (PDRM), bagi pekerja yang perlu merentas daerah, mereka perlu menunjukkan pas kerja atau surat kebenaran daripada majikan.

“Selain itu, hanya dua orang sahaja dari sebuah rumah dibenarkan keluar untuk membeli barangan keperluan, individu yang berisiko tinggi dan kanak-kanak tidak digalakkan keluar ke kawasan awam, terbuka dan sesak serta semua sekolah, institusi pengajian tinggi, institut latihan kemahiran, tadika, taska, pusat tahfiz ditutup,” katanya menerusi satu sidang akhbar Facebook Live Kementerian Pertahanan di sini hari ini.
Jelasnya, Aktiviti-aktiviti keagamaan di masjid dan surau seperti laungan Azan, solat lima waktu dan solat Jumaat akan ditentukan oleh Pihak Berkuasa Agama Negeri.
“Semua aktiviti sosial dan budaya adalah tidak dibenarkan manakala operasi Stesen Minyak bermula daripada 6.00 pagi hingga 10.00 malam kecuali di lebuh raya dibenarkan beroperasi 24 jam.
“Bagi maklumat lanjut SOP boleh rujuk dilaman sesawang MKN,” ujarnya.
Sementara itu, Ismail memberitahu, PKPD di Lot 1/7A, 1/7B dan 7/F Putra Point Nilai kekal seperti mana telah diumumkan sebelum ini. – K! ONLINE


10 tahun dikerah kerja tanpa gaji
Oleh ZAKI SALLEH

3 November 2020, 7:49 pm
IPOH – Jabatan Imigresen Perak berjaya menyelamatkan enam wanita warga Indonesia dipercayai mangsa jenayah pemerdagangan manusia dalam satu operasi di tiga lokasi berasingan di Tanjung Malim semalam.
Dalam operasi itu, mangsa berusia 22 hingga 40 tahun itu bekerja sebagai pembantu rumah dan jurujual yang disyaki menjadi mangsa eksploitasi sebagai buruh paksa oleh majikan.
Pengarah Jabatan Imigresen Perak, Hapzani Husaini berkata, operasi dilakukan oleh sepasukan pegawai Bahagian Penguatkuasa Jabatan Imigresen Malaysia negeri Perak, Majlis Antipemerdagangan Orang MAPO dan Jabatan Tenaga Kerja negeri.
Menurut beliau, tindakan dilakukan berdasarkan maklumat awam dan hasil risikan yang membawa kepada pemeriksaan di tiga premis berasingan.
“Pemeriksaan di sebuah kediaman menemui seorang wanita warga Indonesia yang disyaki bekerja sebagai pembantu rumah.
“Turut ditahan seorang wanita tempatan yang merupakan majikan mangsa,” katanya dalam satu kenyataan di sini hari ini.

Hapzaini memberitahu, lima lagi mangsa ditemui di dua premis perniagaan manakala dua lagi wanita senegara merupakan orang tengah kepada majikan.
Katanya, hasil temubual, mangsa tidak diberi gaji sejak diambil bekerja selama 10 tahun.
“Mangsa mendakwa mereka tidak tahu berapa gaji yang diterima dan tidak diberikan telefon untuk menghubungi keluarga di kampung.
“Kita juga menahan seorang wanita tempatan yang tampil ke premis itu selain memeriksa pejabat majikan serta merampas beberapa dokumen untuk siasatan lanjut,” katanya.
Mangsa-mangsa telah diselamatkan dibawah Akta Antipemerdagangan Orang dan Antipenyeludupan Migran 2007 dan kini ditempatkan di rumah perlindungan.
Kes ini disiasat di bawah Seksyen 12 Akta Antipemerdagangan Orang dan Antipenyeludupan Migran 2007 yang boleh dikenakan hukuman penjara dan denda sehingga RM150,000 jika sabit kesalahan. -K! ONLINE


Budak perempuan diselamatkan 91 jam selepas gempa di Turki
Oleh KOSMO!

3 November 2020, 9:21 pm
BAYRAKLI, Turki – Seorang kanak-kanak perempuan berumur tiga tahun ditarik keluar dari bawah runtuhan 91 jam selepas gempa bumi kuat berukuran 7 pada skala Richter menggegarkan barat Turki dan mengorbankan lebih 100 orang, kata datuk bandar tempatan dan wartawan di lokasi kejadian.
“Kami menyaksikan keajaiban pada jam ke-91.
“Pasukan penyelamat mengeluarkan mangsa berumur tiga tahun, Ayda Gezgin dalam keadaan masih hidup,” kata Datuk Bandar Izmir, Tunc Soyer di laman Twitter.
Pada awalnya, beberapa pegawai Turki menyatakan bahawa budak perempuan itu berumur empat tahun sebelum menyedari bahawa usianya baru tiga tahun.
Dia memanggil-manggil ibunya ketika dibawa ke sebuah ambulans yang sedang menunggu, kata seorang wartawan agensi berita AFP di tempat kejadian.
Saudara mara dan mangsa terselamat yang tidur di khemah pada jarak selamat dari runtuhan bangunan itu bertepuk tangan dengan sebahagian mereka saling berpelukan dan sebilangan lagi menangis gembira.

“Saya bertanya kepadanya: adik okay? Saya mahu melihat sama ada dia selamat atau sebaliknya. Dia meminta ayran ,” kata pekerja penyelamat, Ahmet Celik merujuk kepada minuman yogurt Turki.
“Saya memberitahu dia bahawa dia akan mendapat ayran kemudian,” tambahnya sambil ketawa.
Terdahulu, anggota-anggota penyelamat berkata, mereka menyedari seseorang masih hidup di lokasi bangunan runtuh itu malam kelmarin sebelum berusaha keras untuk mengeluarkan mangsa.
“Ia suara kanak-kanak, suara budak perempuan,
“Rakan saya, Ahmet melihat tangannya, dan ketika kami membuka (ruang) sedikit lagi, wajah Ayda jelas kelihatan,” kata seorang lagi pekerja penyelamat, Ibrahim Topal.
Topal mengatakan anak kecil itu ditemui di dapur, di ruang kecil yang dihasilkan oleh ketuhar dan barang lain.
“Sejak kami mendengar suaranya, kami tidak peduli betapa lelahnya kami. Kami kembali bertenaga.
“Kami juga sangat gembira,” katanya. – AFP


Naik kereta lebih 2 orang, tiga lelaki warga asing didenda RM700
Oleh NUZULSHAM SHAMSUDDIN

3 November 2020, 7:45 pm
KUALA LUMPUR – Padah menaiki kenderaan persendirian melebihi dua orang dalam tempoh Perintah Kawalan Pergerakan Bersyarat (PKPB), tiga lelaki warga asing masing-masing didenda RM700 oleh Mahkamah Majistret di sini hari ini.
Majistret Mohamad Fared Abdul Latif menjatuhkan hukuman itu terhadap dua warga Myanmar, Thaung Myint, Md Nay Lin dan warga Bangladesh Sabbir Bhuiyan selaku Orang Kena Saman (OKS) selepas mereka mengaku bersalah atas pertuduhan yang disabitkan.
Mahkamah turut memerintahkan ketiga-tiga OKS berusia 35 hingga 39 tahun itu menjalani hukuman penjara 14 hari sekiranya gagal membayar denda.
Mengikut pertuduhan, mereka didakwa berada dalam kenderaan persendirian melebihi dua orang dalam kawasan tempatan jangkitan yang bukan bertujuan untuk melakukan mana-mana perkara yang diperuntukkan di bawah Peraturan 10 Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan No 8) 2020.
Kesalahan itu didakwa dilakukan di sekatan jalan raya di hadapan Bangunan One Maxim, Jalan Sentul di sini, pukul 9.30 pagi pada 20 Oktober lalu.
Berikutan itu pertuduhan dikemukakan mengikut Peraturan 11(1) peraturan sama yang memperuntukkan hukuman denda maksimum RM1,000 atau penjara sehingga enam bulan jika sabit kesalahan.

Terdahulu, Timbalan Pendakwa Raya Abdul Khaliq Nazeri memohon hukuman setimpal berbentuk pengajaran.
Namun peguam P.Suthes yang mewakili semua OKS memohon hukuman denda minimum atas alasan telah insaf dan berjanji tidak akan mengulangi kesalahan sama.-K! ONLINE


Umrah masih belum dibenarkan- Muhyiddin
3 November 2020, 9:54 pm
PETALING JAYA- Perdana Menteri, Tan Sri Muhyiddin Yassin memaklumkan kerajaan tidak bercadang untuk membenarkan jemaah Malaysia menunaikan umrah buat masa ini.
Katanya, keputusan itu adalah berdasarkan nasihat Kementerian Kesihatan (KKM).
“Mengenai kebenaran mengadakan majlis pernikahan dan solat Jumaat, Menteri di Jabatan Perdana Menteri Datuk Seri Dr. Zulkifli Mohamad Al-Bakri menjelaskan ketetapan telah dibuat dan akan dipersembahkan kepada Yang di-Pertuan Agong sebelum dilaksanakan.
“Dr. Zulkifli juga menjelaskan walaupun kerajaan Arab Saudi telah membenarkan ibadah umrah dijalankan selama 10 hari, kerajaan atas nasihat Kementerian Kesihatan tidak bercadang untuk membenarkan jemaah Malaysia ke sana pada masa ini,” katanya di laman Facebook beliau hari ini.
Terdahulu, beliau mempengerusikan Sidang Khas Majlis Keselamatan Negara (MKN) harian mengenai Covid-19 secara sidang video bagi membincangkan situasi semasa pandemik dan langkah-langkah yang perlu diambil. -K! ONLINE


Insiden bersenjata di Vienna: Rakyat Malaysia di Austria selamat
Oleh MOHD. HUSNI MOHD. NOOR

3 November 2020, 10:07 pm
PUTRAJAYA – Kementerian Luar Negeri memaklumkan semua rakyat Malaysia yang berada di Vienna, Austria dilaporkan selamat dan berada dalam keadaan baik.
Menerusi kenyataan akhbar hari ini berkata, kementerian meminta rakyat Malaysia di negara berkenaan supaya menghubungi Kedutaan Malaysia di Vienna bagi mendapatkan sebarang bantuan konsulat.
Kenyataan sama menyebut, Malaysia mengutuk sekeras-kerasnya serangan bersenjata di tengah-tengah bandar Vienna itu yang mengorbankan nyawa dan mencederakan orang awam, semalam.
“Kerajaan Malaysia merakamkan takziah kepada ahli keluarga dan waris mangsa yang terbunuh dalam insiden itu dan berharap penyerang bersenjata berkenaan di bawa ke muka pengadilan,” katanya.
Setakat jam 3 petang (waktu Malaysia), semua rakyat Malaysia di Vienna dilaporkan selamat.
Dalam kejadian itu, sekumpulan lelaki bersenjata melepaskan tembakan rambang di tengah Vienna malam semalam menyebabkan dua orang terbunuh dan sejumlah lagi cedera. -K! ONLINE


PKPD Penjara Zon Selangor dan Utara tamat esok
3 November 2020, 7:06 pm
PETALING JAYA- Perintah Kawalan Pergerakan Diperketatkan (PKPD) Penjara Zon Selangor dan Utara akan ditamatkan esok seperti yang telah dijadualkan sebelum ini.
Menteri Kanan Keselamatan, Datuk Seri Ismail Sabri Yaakob berkata, keputusan itu diputuskan sidang khas hari ini selepas kawasan terbabit menunjukan penurunan kes Covid-19.
“Saringan oleh Kementerian Kesihatan (KKM) hingga kini mendapati kes positif Covid-19 di penjara dan pusat tahanan menurun dan terkawal.
“Atas nasihat KKM, sidang khas hari ini bersetuju untuk menamatkan PKPD di Penjara Zon Utara dan Zon Selangor pada 4 November 2020 sepertimana yang telah dijadualkan,” katanya menerusi sidang akhbar Facebook Live Kementerian Pertahanan di sini tadi.
Pun begitu, katanya, PKPD Penjara Seberang Perai dan Kuarters Perumahan Penjara Seberang Perai, Pulau Pinang masih terdapat kes baharu sehingga 1 November lalu.
“Sehubungan dengan itu, sidang khas hari ini bersetuju melanjutkan PKPD di dua kawasan terbabit selama 14 hari lagi bermula 5 November 2020 sehingga 18 November,” jelasnya. – K! ONLINE


Polis bantuan disahkan positif adalah petugas PMO
Oleh SITI A'ISYAH SUKAIMI

3 November 2020, 9:18 pm
PUTRAJAYA – Kementerian Kesihatan (KKM) menjelaskan, polis bantuan yang disahkan positif Covid-19 dimaklumkan menerusi sidang akhbar kelmarin adalah petugas di Pejabat Perdana Menteri (PMO) dan dia mempunyai tugasan di Parlimen.
Ketua Pengarah Kesihatan, Tan Sri Dr. Noor Hisham Abdullah berkata, saringan dijalankan kepada semua yang terbabit dibuat tiga hari sebelum sidang Parlimen itu bermula.
“Semalam saya maklumkan tiga kes tetapi dua kes itu saringan seorang jurubahasa isyarat di Parlimen dan pegawai pembantu seorang senator disahkan positif.
“Seorang lagi polis bantuan berkhidmat di PMO dan disaring serta didapati positif. Dia ada tugasan di Parlimen, jadi keseluruhannya tiga kes positif.
“Kita menjalankan saringan tiga hari sebelum sidang di Parlimen dan saringan ini membabitkan Ahli Parlimen serta petugas dan mereka dari kementerian lain yang akan bertugas di Parlimen,” katanya pada sidang akhbar di sini hari ini.
Susulan itu, katanya, saringan kontak rapat sedang dijalankan di PMO dengan satu kluster dikenal pasti iaitu Kluster Seridana melibatkan lima  polis bantuan yang dimaklumkan pada sidang akhbar semalam.

Mengulas lanjut, beliau berkata, pihaknya mencadangkan ujian saringan berkala dijalankan setiap dua minggu terhadap Ahli Parlimen dan kakitangan bertugas dan cadangan itu dibentangkan untuk dipertimbangkan.
Katanya, perbincangan sudah diadakan bersama Yang Dipertua Dewan Rakyat, Datuk Azhar Azizan Harun berhubung ujian berkala tersebut.
“Sebagai contoh kita melihat ada pekerja di institusi Istana Negara dan institusi besar lain juga dijangkiti.
“Justeru saya merasakan ini adalah tindakan awal dan proaktif yang perlu dilakukan serta saya berharap ujian saringan berkala itu boleh dilaksanakan,” katanya.
Sementara itu, Noor Hisham berkata, KKM menjalankan tindakan proaktif termasuk pelaksanaan Perintah Kawalan Pergerakan Bersyarat (PKPB) di Lembah Klang sebelum semua daerah menjadi zon merah.
Malah katanya, pihaknya juga kini melihat kemungkinan menjalankan tindakan proaktif apabila sesebuah kawasan itu menjadi zon jingga iaitu mempunyai kes positif antara 21 hingga 40 kes.
Beliau memberi contoh mengenai pelaksanaan PKPB di Lembah Klang, ia adalah tindakan proaktif memandangkan ketika itu hanya satu mukim sahaja dalam zon merah.
“Jadi kita mengambil tindakan lebih awal bagi mengekang jangkitan ini. Kita sudah menjalankan penilaian risiko dan kita tahu ketika itu kadar kebolehjangkitan di Lembah Klang tinggi selain mempunyai kepadatan dan pergerakan penduduk yang tinggi,” katanya. -K! ONLINE


Lapan kakitangan KPJ Pulau Pinang positif Covid-19
Oleh KOSMO!

3 November 2020, 7:21 pm
Oleh ISWAN SHAFIQ ISA
SEBERANG PERAI – Seramai lapan kakitangan Hospital Pakar KPJ Pulau Pinang di Bandar Perda, Bukit Mertajam di sini disahkan positif Covid-19 hari ini.
Perkara itu dimaklumkan oleh pengurusan hospital berkenaan menerusi satu kenyataan rasmi yang dikeluarkan hari ini.
Menurut kenyataan itu, seorang pesakit yang menerima rawatan di situ telah disahkan positif Covid-19 selepas satu ujian saringan dijalankan terhadapnya pada 31 Otober lalu.
“Pesakit itu bagaimanapun telah dipindahkan ke sebuah hospital kerajaan untuk mendapatkan rawatan lanjut
“Dimaklumkan juga pada 3 November (hari ini) seramai lapan petugas barisan hadapan hospital disahkan positif Covid-19,” kata kenyataan itu.

Tambah kenyataan tersebut, ujian swab juga akan dijalankan terhadap semua pesakit serta kakitangan KPJ Pulau Pinang secara berperingkat-peringkat.
Difahamkan, pengurusan hospital berkenaan juga telah mengambil langkah berjaga-jaga sejak semalam apabila tidak menerima sebarang pelawat buat masa ini. – K! ONLINE


Biadab, kasar! – Uqasha bidas sikap melampau ejen, pengasas kosmetik
3 November 2020, 9:05 pm
PETALING JAYA – Pelakon Uqasha Senrose berang apabila namanya kerap digunakan sebagai ‘modal’ promosi oleh ejen produk kosmetik yang menaja drama lakonannya, Perempuan Tanpa Dosa.
Tindakannya kemudian mencetuskan perang mulut dengan ejen-ejen jualan produk berkenaan yang tidak berpuas hati kerana aktres itu mendakwa tidak memakai gincu jenama penaja sedangkan drama lakonannya mendapat tajaan produk berkenaan.
Jelas Uqasha mempertahankan tindakannya, dia berbuat demikian kerana tidak mahu penaja menggunakan namanya untuk melariskan produk, sedangkan tidak berlaku sebarang perjanjian antara mereka.
“Saya balas satu ciapan dalam Twitter dengan cara baik dan memaklumkan saya memakai gincu daripada koleksi sendiri sepanjang penggambaran drama itu.
“Tetapi kenapa semua ejen produk itu bercakap kasar dan menulis dengan cara yang biadap terhadap saya? Sedangkan saya tidak berlagak langsung.
“Malah ada antara mereka yang kata saya berlagak sebab pengasas produk itu sudah menaja drama ini. Sedangkan pengasas produk itu bayar kepada pihak televisyen sahaja, kami yang bekerja ini tiada kena mengena dengan duit anda ya,” katanya dalam sebuah video yang dimuat naik dalam Instagram semalam.

Uqasha yang berniat memberitahu perkara sebenar bagaimanapun menjadi mangsa serangan ejen produk berkenaan sehingga ada yang melabelkannya biadap serta tidak menghormati pengasas yang menaja drama itu.
“Saya jarang mahu bergaduh tetapi perlu untuk jelaskan perkara ini supaya tiada salah faham. Lagi lama saya diam, lagi banyak kalian perli saya dan cakap belakang tentang saya.
“Setiap orang ada tahap kesabaran. Saya cuma maklumkan yang saya tidak guna produk itu, tiada pula saya mengutuk atau berlagak. Tetapi cara kalian menjawab sangat biadap. Betul tak ejen-ejen? Saya ada semua bukti dan perlu beritahu hal sebenar,” katanya lagi.
Menurut Uqasha, dia juga tidak pernah bergadung dengan mana-mana pengasas sebarang produk sebelum ini. Namun sikap pengasas produk kosmetik berkenaan sangat melampau dan membuatkan dirinya hilang sabar.
Terdahulu, perang mulut tersebut tercetus selepas beberapa ejen mendakwa Uqasha menggunakan gincu keluaran sebuah jenama kosmetik dalam drama Perempuan Tanpa Dosa.
Uqasha juga mendedahkan dia turut mempunyai bukti-bukti dan status yang ditulis oleh ejen produk berkenaan yang menggunakan namanya untuk menjual barangan tersebut dalam media sosial. Dia juga tidak teragak-agak untuk mengambil tindakan undang-undang jika perkara tersebut terus berlarutan. – K! ONLINE


SOP majlis nikah tunggu diperkenan Agong
3 November 2020, 6:47 pm
PETALING JAYA – Kerajaan sedang menunggu persetujuan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berhubung prosedur operasi standard (SOP) untuk majlis nikah di kawasan Perintah Kawalan Pergerakan Bersyarat (PKPB).
Menurut Menteri Kanan (Keselamatan), Datuk Seri Ismail Sabri Yaakob, SOP berhubung majlis nikah itu telah diluluskan di peringkat Majlis Keselamatan Negara (MKN) dan kini dalam proses menunggu perkenan Al-Sultan Abdullah.
“Menteri Agama ada bentangkan SOP untuk majlis nikah kerana ramai yang meminta.
“Setelah bermesyuarat, kita telah bersetuju untuk adakan majlis tersebut mengikut SOP yang ditetapkan, tetapi belum diumumkan lagi kerana segala perihal agama perlu mendapat kelulusan Agong,” katanya menerusi satu sidang akhbar Facebook Live Kementerian Pertahanan di sini hari ini. -K! ONLINE


Sindiket bookie bola sepak warga Korea tumpas
Oleh ISKANDAR SHAH MOHAMED

3 November 2020, 6:57 pm
KLANG – Kegiatan sindiket judi bola sepak antarabangsa didalangi warga Korea sejak awal tahun ini tumpas apabila dicekup dalam dua serbuan berasingan di kawasan perumahan elit di Taman Botanic di sini baru-baru ini.
Dalam serbuan pukul 9 malam itu pada Sabtu lalu, seramai 15 lelaki asing tersebut berusia 22 hingga 33 tahun diberkas menerusi Ops Dadu.
Ketua Polis Daerah Klang Selatan, Asisten Komisioner Shamsul Amar Ramli berkata, siasatan mendapati pertaruhan ditawarkan sindiket itu melibatkan perlawanan liga bola sepak Inggeris, Sepanyol dan Korea.
Katanya, semasa serbuan dilakukan didapati kesemua suspek sedang leka menjalankan urusan pertaruhan.
“Sindiket itu didapati menyewa rumah teres tiga tingkat di kawasan hujung perumahan tersebut, manakala laluan memasuki taman perumahan itu dikawal pengawal keselamatan.
“Hasil serbuan merampas 11 set komputer, 22 telefon bimbit dan pelbagai alat komunikasi yang digunakan sindiket bagi kegiatan haram tersebut,” katanya pada sidang akhbar di sini hari ini.

Kata beliau, semakan mendapati kesemua lelaki warga Korea tersebut mempunyai dokumen perjalanan diri yang sah.
Ujar Shamsul Amar, pihaknya masih menyiasat nilai sebenar pertaruhan dan sasaran utama pihak yang menyertai aktiviti itu.
“Mereka kini direman selama 14 hari sehingga 14 November depan bagi membantu siasatan,” katanya.
Kes diklasifikasikan mengikut Seksyen 6 (3) Akta Pertaruhan 1953.  -K!ONLINE


Malaysia sambut baik kebenaran ibadah umrah
Oleh MOHD. HUSNI MOHD. NOOR

3 November 2020, 5:51 pm
PUTRAJAYA – Kerajaan menyambut baik keputusan Kerajaan Arab Saudi baru-baru ini yang memberi kebenaran kepada jemaah luar negara mengerjakan ibadah umrah selama 10 hari.
Perkara itu dinyatakan menerusi kenyataan akhbar bersama Menteri di Jabatan Perdana Menteri (Hal Ehwal Agama) Datuk Seri Dr. Zulkifli Mohamad al-Bakri dan Menteri Luar Negeri, Datuk Seri Hishammuddin Tun Hussein, hari ini.
Menurutnya, kerajaan akan terus memantau situasi Covid-19 khususnya di Malaysia dan pada masa yang sama meneliti dari semasa ke semasa prosedur operasi standard (SOP) ibadah umrah yang ditetapkan oleh Kerajaan Arab Saudi.
“Kerajaan akan melakukan yang terbaik demi kepentingan rakyat Malaysia khususnya jemaah umrah yang bakal ke Tanah Suci kelak.
“Bagi kerajaan, keselamatan dan kesihatan jemaah umrah Malaysia menjadi keutamaan tertinggi,” katanya.
Kenyataan sama menyebut, Kementerian Luar Negeri dan Jabatan Perdana Menteri (Hal Ehwal Agama) akan bekerjasama rapat dalam usaha memastikan umat Islam di Malaysia turut dapat mengerjakan umrah di Tanah Suci.

Pada masa sama, Kementerian Luar Negeri dan Jabatan Perdana Menteri (Hal Ehwal Agama) juga akan mendapatkan khidmat nasihat daripada Majlis Keselamatan Negara (MKN) dan Kementerian Kesihatan Malaysia.
“Mariah kita sama-sama doakan semoga segala usaha demi memastikan umat Islam di Malaysia dapat kembali ke Tanah Suci dipermudahkan oleh Allah SWT. Insya-Allah,” katanya.
Sebelum ini, Kerajaan Arab Saudi menetapkan umat Islam dari luar Arab Saudi akan dibenarkan mengerjakan ibadah umrah bermula 1 November lalu.
Namun, mereka menetapkan 10 hari sebagai tempoh maksimum untuk jemaah asing tinggal di negara itu.
Selain itu, mereka turut menetapkan jemaah asing yang berusia antara 18 hingga 50 tahun sahaja dibenarkan mengerjakan ibadah umrah selepas mengumumkan permit kebenaran dibuka mulai 1 November lalu. -K! ONLINE


Polis berkas 5 ahli Geng Tiban
3 November 2020, 6:49 pm
AMPANG JAYA – Geng Tiban yang dipercayai terlibat dalam kegiatan kes pecah masuk pejabat dan curi tabung derma di daerah Ampang berjaya ditumpaskan susulan penahanan lima ahlinya pada Jumaat lalu.
Tangkapan terhadap lima suspek berusia 27 hingga 36 tahun itu dilakukan di sekitar Lembah Klang.
Ketua Polis Daerah Ampang Jaya Asisten Komisioner Mohamad Farouk Esha berkata, tangkapan dibuat susulan pihaknya menerima laporan berhubung kehilangan barang berharga milik sebuah pejabat di Hata Square Jalan Mewah 1/3 Pandan selepas dipecahkan masuk pada 28 Oktober lalu.
Katanya, bertindak atas maklumat dan risikan, polis menahan lima penganggur itu sebelum menemui beberapa peralatan yang dilaporkan hilang di pejabat berkenaan.
“Hasil siasatan lanjut mendapati, kumpulan ini aktif melakukan kegiatan pecah masuk pejabat dan curi tabung derma di sekitar daerah Ampang.
“Semakan lanjut juga mendapati kesemua suspek mempunyai rekod jenayah,” katanya dalam satu kenyataan hari ini.

Menurutnya, kesemua suspek yang positif syabu itu kini direman selamat tujuh hari sehingga 6 November ini.
“Siasatan lanjut masih dijalankan bagi mengenal pasti kes lain yang berkaitan dengan kumpulan berkenaan,” ujarnya.
Kes disiasat mengikut Seksyen 457 Kanun Keseksaan. – K! ONLINE


SELangkah digunakan kesan wabak, kontak tibi dan denggi
Oleh MOHD YUNUS YAKKUB

3 November 2020, 5:30 pm
SHAH ALAM – Aplikasi SELangkah yang sebelum ini digunakan bagi mengesan kontak Covid-19 dicadangkan diperluaskan bagi pengesanan lokasi wabak serta kontak pesakit tibi dan denggi.
Cadangan tersebut dilontarkan Menteri Besar Selangor, Datuk Seri Amirudin Shari dalam membantu Jabatan Kesihatan Negeri bagi pencegahan penyakit lain.
“Kes penyakit denggi dan tibi agak membimbangkan di Selangor, jadi kita boleh mempertimbangkan menggunakan SELangkah untuk bantu atasi penularan penyakit lain.
“Aplikasi seperti ini terbukti banyak membantu kita mengesan kontak Covid-19 dan mungkin selepas ini boleh diluaskan lagi penggunaan,” katanya ketika menjawab soalan Ahli Dewan Undangan Negeri (ADUN) Kota Anggerik, Mohd. Najwan Halimi berhubung kos membangunkan SELangkah serta keberkesanan membantu mencegah penularan Covid-19.
Kerajaan negeri pada 14 Mei lalu memperkenalkan aplikasi sendiri iaitu SELangkah dalam menjejaki kontak rapat pesakit Covid-19 pertama di Malaysia.
Aplikasi tersebut juga menyediakan pengesanan menerusi ciri peta dan semakan premis yang membolehkan pengguna mengetahui tarikh sanitasi premis bagi memastikan kunjungan mereka selamat. -K!ONLINE


Polis rampas dadah, senjata di pusat hiburan
Oleh AZAHAR HASHIM

3 November 2020, 5:45 pm
KULIM – Polis merampas sejumlah dadah bernilai RM12,954 serta senjata termasuk senapang tiruan dan pedang samurai selepas menyerbu sebuah pusat hiburan di sini semalam.
Dalam serbuan kira-kira pukul 3 pagi itu, seramai lapan individu termasuk pemilik premis terdiri daripada masing-masing empat lelaki dan wanita berusia antara 35 hingga 51 tahun ditahan.
Serbuan dilakukan sepasukan polis dari Jabatan Pencegahan Jenayah dan Keselamatan Komuniti (JPJKK) Ibu Pejabat Polis Kontinjen Kedah.
Ketua JPJKK negeri, Senior Asisten Komisioner Che Zamani Che Awang berkata, serbuan dilakukan susulan aduan tentang premis itu yang didakwa beroperasi pada Perintah Kawalan Pergerakan (PKP).
“Ketika serbuan dilakukan, pusat hiburan tersebut didapati beroperasi tetapi pelanggannya dipercayai telah melarikan diri,” katanya pada sidang akhbar di Ibu Pejabat Polis Daerah Kulim di sini hari ini.
Kata beliau, hasil pemeriksaan, polis menemui empat lelaki dan seorang wanita tempatan selain dua wanita Thailand dan seorang wanita Vietnam.

“Pemeriksaan di sekitar pusat hiburan itu menemui 12 papan mengandungi 110 biji pil eramin 5 seberat 27.30 gram.
“Kita juga menjumpai dua peket lutsinar berisi 10 biji pil disyaki dadah jenis ekstasi dan 22 peket hijau serbuk minuman jus dipercayai bercampur dadah seberat 935 gram,” ujarnya.
Menurut Che Zamani, selain itu, turut ditemui 13 peket dipercayai mengandungi serbuk minuman jus bercampur dadah seberat 399 gram.
“Dalam serbuan itu juga kita menemui sepucuk senapang tiruan, sebatang kayu besbol dan rotan, sebilah pedang samurai dan tiga bilah parang panjang di atas premis terbabit yang dipercayai mempunyai elemen kongsi gelap,” katanya
Tambahnya, pihaknya turut merampas jam tangan jenama Rolex, wang tunai RM6,451, seutas gelang tangan berwarna kuning dan sebuah kereta jenis BMW 5 siri yang bernilai RM141,153.
“Kes antaranya disiasat mengikut Seksyen 39 (B) Akta Dadah Berbahaya 1952, Seksyen 7(1) Akta Bahan Kakisan Letupan dan Senjata Berbahaya 1958, Seksyen 36 Akta Senjata 1960, Seksyen 8 Akta Bahan Letupan 1957 dan Seksyen 6 (2) Enakmen Hiburan Kedah 1997,” katanya. – K! ONLINE


Polis buru ahli Geng 24 cicir pistol
Oleh ISKANDAR SHAH MOHAMED

3 November 2020, 7:00 pm
KLANG – Polis memburu seorang bekas ahli kongsi gelap Geng 24 Apache yang keciciran sepucuk pistol ketika bergaduh dengan jirannya di Taman Sentosa di sini Sabtu lalu.
Dalam kejadian pukul 11.10 malam itu, lelaki berusia 31 tahun melarikan diri sejurus menyedari kehadiran polis di kawasan tersebut.
Ketua Polis Daerah Klang Selatan, Asisten Komisioner Shamsul Amar Ramli berkata, pihaknya bergegas ke lokasi kejadian sejurus menerima maklumat daripada orang awam mengenai pergaduhan itu.
“Siasatan awal mendapati perselisihan faham berlaku antara suspek dan jirannnya berusia 31 tahun di hadapan sebuah rumah.
“Anggota yang tiba di lokasi kejadian menemui sepucuk pistol jenis Smith & Wesson disyaki milik suspek,” katanya pada sidang akhbar di Ibu Pejabat Polis Daerah (IPD) Klang Selatan di sini, hari ini.
Menurutnya, susulan itu pihaknya menyerbu rumah suspek di lokasi sama dan menemui enam butir peluru hidup.

Katanya, semakan polis mendapati, suspek memiliki empat rekod jenayah lampau berkaitan kes dadah, pecah rumah, samun dan pecah kenderaan.
“Identiti suspek dikenali sebagai K. Parameswaran yang beralamat terakhir di Kampung Jawa, Klang.
“Kes disiasat mengikut Seksyen 8 Akta Senjata Api 1971,” katanya.
Justeru, beliau meminta orang ramai yang mempunyai sebarang maklumat menghubungi mana-mana balai polis berhampiran. -K!ONLINE


Penghuni asrama warga Nepal positif Covid-19
Oleh KOSMO!

3 November 2020, 5:29 pm
Oleh NOOR HASLIZA NUSI
BALIK PULAU – Lebih 10 penghuni asrama kilang lelaki di Jalan Kolam Ikan, Bayan Lepas di sini dibawa ke Hospital Pulau Pinang (HPP) selepas ujian saringan kedua Covid-19 menunjukkan keputusan positif pagi tadi.
Kesemua pekerja warga Nepal itu antara 71 penghuni asrama lelaki yang telah menjalani ujian saringan di Klinik Kesihatan Bayan Baru Sabtu lalu.
Sumber berkata, pekerja terbabit terlibat dengan kes Kluster Bayan apabila mereka dikatakan menjadi kontak rapat kepada pesakit positif Covid-19 iaitu rakan sekerja.
“Mereka antara penghuni asrama kilang di Bayan Lepas yang sebelum ini diperintah menjalani kuarantin selama dua minggu mulai Isnin lalu
“Kesemua mereka telah dibawa ke HPP dengan ambulan pagi tadi,” katanya kepada Kosmo! di sini hari ini.

Selain warga Nepal, seramai 122 lagi pekerja wanita Indonesia yang tinggal berdekatan asrama lelaki tersebut turut dikuarantin.
Mereka terdiri 199 penghuni di 10 buah asrama di situ ialah pekerja di sebuah kilang pengeluar produk tenaga solar berkeupayaan tinggi yang terletak di Bayan Lepas.
Kilang berkenaan juga dikatakan telah menutup sementara operasi pengilangannya selama dua minggu mulai minggu lalu. – K! ONLINE


Kes melonjak empat angka, 12 kematian direkodkan
Oleh SITI A'ISYAH SUKAIMI

3 November 2020, 6:39 pm
PUTRAJAYA – Kes baharu Covid-19 hari ini melonjak kepada empat digit dengan 1,054 kes dilaporkan menjadikan jumlah kes positif sehinggan kini sebanyak 34,393 kes.
Ketua Pengarah Kesihatan, Tan Sri Dr. Noor Hisham Abdullah berkata, selain itu, 12 kes kematian direkodkan hari ini di Sabah melibatkan mereka berusia antara 14 hingga 82 tahun dengan pelbagai latar belakang penyakit menjadikan sebanyak 263 kes kematian sehingga kini.
Menurutnya, kes kematian tersebut dilaporkan di Hospital Queen Elizabeth, Hospital Kudat, Hospital Duchess of Kent dan Hospital Tawau.
“Daripada jumlah kes baharu hari ini, sebanyak 1,040 kes penularan tempatan manakala, 14 lagi kes import melibatkan tiga warga Malaysia dan 11 warga asing mendapat jangkitan dari luar negara.
“Mereka tiba dari Korea Selatan, Jepun, Filipina, Uzbekistan, China, Hong Kong, Nepal, United Kingdom dan Maldives,” katanya pada sidang akhbar di sini hari ini.
Beliau berkata, bagi kes pulih Covid-19, sebanyak 875 kes direkodkan menjadikan sebanyak 23,995 kes pulih dicatatkan di seluruh negara. Noor Hisham menambah, terdapat pertambahan dua kluster baharu hari ini melibatkan Kluster Cergas di daerah Seremban, Negeri Sembilan serta Kluster Permatang di Kulim, Kedah dan Seberang Perai Tengah, Seberang Perai Utara dan Timur Laut di Pulau Pinang. -K! ONLINE


251 pesakit terima rawatan di Hospital Medan Tawau
3 November 2020, 6:43 pm
PETALING JAYA- Seramai 251 pesakit telah menerima rawatan di Hospital Medan Tawau sejak hari pertama beroperasi pada 22 Oktober lalu sehingga semalam.
Daripada jumlah itu, seramai 221 orang telah dibenarkan keluar, manakala 30 masih dirawat.
“Pada ketika ini kes pembedahan belum lagi dilaksanakan di hospital berkenaan, tetapi Tim pembedahan ATM (Angkatan Tentera Malaysia) telah ditempatkan bagi membantu Unit Bedah Hospital Tawau.
“Bagaimanapun, keupayaan hospital ini boleh dipertingkatkan pada bila-bila masa termasuk dewan bedah dan High Dependancy Unit,” menurut satu kenyataan yang dikeluarkan Markas ATM hari ini.
Hospital sementara itu ditempatkan di Kompleks Sukan Tawau mempunyai kapasiti 100 katil yang menyediakan rawatan khusus kepada kes-kes selain Covid-19 bagi membolehkan Hospital Tawau memberikan fokus kepada perkhidmatan rawatan Covid-19.
“Hospital Medan ATM akan mengoptimumkan pengoperasian dengan sasaran kadar penggunaan katil sebanyak 70 peratus.

“Sehingga kini, Hospital Medan ATM juga akan mendapat bantuan daripada Unit Perubatan Transfusi Darah Hospital Tawau untuk pesakit-pesakit dan bekalan darah ‘Safe O’ juga akan diletakkan di sini untuk kegunaan kes-kes kecemasan.
“Jabatan Psikiatri  Hospital Tawau juga akan menempatkan pesakit-pesakit psikiatri  yang stabil untuk mendapatkan rawatan di Hospital Medan ATM,” katanya.
ATM memberitahu, pesawat Tentera Udara Diraja Malaysia akan terus terlibat dalam menyalurkan bantuan ke Sabah mengikut keperluan. -K! ONLINE


Penduduk kecewa terima air karat
Oleh NORLIDA AKMAR IDROS

3 November 2020, 5:07 pm
ALOR SETAR – Penduduk di daerah ini mengadu menerima bekalan air yang berkeladak dan berwarna hitam seperti air kopi sejak minggu lalu.
Rata-rata penduduk meluahkan rasa kecewa apabila kualiti air semakin teruk sejak kebelakangan ini.
Penduduk Hutan Kampung, Mohd. Zamri Hamid, 49, berkata, dia menyedari warna air bertukar keruh pada minggu lalu.
“Pada minggu lalu, ada notis gangguan bekalan air dikeluarkan Syarikat Air Darul Aman (SADA) dan ia mungkin menjadi punca kepada kualiti air yang diterima pada hari tersebut.
“Walau bagaimanapun, saya sekeluarga terkejut apabila air yang keluar dari paip rumah pada semalam bertukar warna hitam seperti air kopi selama beberapa jam sedangkan tiada notis dikeluarkan,” katanya di sini hari ini.
Katanya, dia sekeluarga berasa loya melihat air berkeladak dan berwarna hitam tersebut.

“Walaupun kejadian air berkarat ini tidak berlaku sepanjang masa, namun kami sebagai pengguna bimbang akan tahap kebersihan dan keselamatan air yang dijadikan minuman selama ini,” ujarnya.
Seorang lagi pengguna dari Taman Nuri, Nur Farahin Hashim, 35, berkata, dia menyedari bekalan air di rumahnya agak keruh sejak Jumaat lalu.
“Kualiti air semakin teruk pada semalam apabila pakaian berwarna putih yang saya rendam bertukar warna karat,” katanya. – K! ONLINE


Bekas pertahanan Kelantan meninggal dunia
Oleh YATIMIN ABDULLAH

3 November 2020, 5:24 pm
KOTA BHARU – Bekas tonggak pertahanan Kelantan dan Selangor, Mohd. Shaiful Nizam Hussin, 45, meninggal dunia hari ini akibat penyakit ketumbuhan dalam kepala.
Bapa kepada tiga cahaya mata itu menghembuskan nafas terakhirnya kira-kira pukul 12.30 tengah hari di Hospital Universiti Sains Malaysia, Kubang Kerian.
Abangnya, Mohd. Ausri Hussin ketika dihubungi Kosmo! berkata, Mohd. Shaiful mula menghidap ketumbuhan dalam kepala pada Ogos lalu.
Menurutnya, pada peringkat awal, dia mengalami pening kepala dan muntah-muntah.
“Dia dibawa ke hospital untuk menjalani pemeriksaan menggunakan kaedah pengimejan diagnostik (MRI).
“Hasil pemeriksaan mengesahkan arwah menghidap ketumbuhan dalam kepala,” katanya.

Ausri berkata, selepas itu, arwah menjalani pembedahan bagi membuang ketumbuhan, namun lebih kurang dua bulan kemudian ketumbuhan tersebut menyerang semula.
Katanya, allahyarham telah menjalani pembedahan kedua bagi membuang ketumbuhan tersebut.
“Hari ini merupakan hari kelapan dia sudah tidak sedarkan siri selepas berlaku pendarahan dalam kepala.
“Dia meninggal dunia dalam keadaan tidak sedar tengah hari tadi,” ujarnya.
Mohd. Shaiful Nizam pernah menyarung jersi skuad senior Kelantan bermula tahun 1996 hingga 2002 sebelum berhijrah menyertai Selangor.
Kejayaan paling manis sepanjang karier beliau adalah membantu Kelantan menjuarai Liga Perdana 2 musim 2000 ketika pasukan itu dibawah kendalian Allahyarham Abdul Rahim Ahmad.
Jenazah Mohd. Shaiful akan dikebumi di Tanah Perkuburan Islam Tambak, Pintu Geng, dekat sini selepas waktu Asar petang ini. – K! ONLINE


Tiga lelaki dicekup rogol pekerja pasar raya
Oleh MOHD YUNUS YAKKUB

3 November 2020, 5:04 pm
KLANG – Polis menahan tiga lelaki selepas disyaki merogol seorang wanita yang merupakan pekerja pasar raya di daerah ini, awal pagi tadi.
Ketiga-tiga suspek termasuk bekas teman lelaki wanita itu yang berusia 20 dan 22 tahun itu diberkas bermula pukul 2 pagi menerusi dua serbuan Cawangan Jenayah Berat (D9) Ibu Pejabat Polis Daerah Klang Utara.
Ketua Polis Daerah Klang Utara, Asisten Komisioner Nurulhuda Mohd. Salleh berkata, mereka dikehendaki selepas merogol dan melakukan persetubuhan di luar tabii terhadap seorang wanita berusia 21 tahun pada Jumaat lalu.
Katanya, berdasarkan siasatan awal mendapati mangsa yang ingin pulang ke rumah daripada tempat kerjanya telah diugut bekas teman lelaki berusia 22 tahun untuk menyebarkan video tidak senonoh hubungan mereka sebelum ini di media sosial.
“Bimbang perkara tersebut, mangsa kemudiannya terpaksa mengikuti suspek ke rumah sewanya.
“Sebaik tiba di rumah sewa, bekas teman lelakinya telah mengadakan hubungan seks tanpa kerelaan mangsa. Wanita itu turut diugut agar tidak memberitahu kejadian berkenaan kepada sesiapa sekiranya tidak mahu video bogel tersebar serta dipukul oleh suspek,” katanya ketika dihubungi Kosmo! di sini hari ini.

Beliau menambah, dua rakan suspek yang berada di rumah tersebut kemudiannya telah meminta wanita itu memuaskan nafsu mereka namun ditolak oleh mangsa.
Tegas Nurulhuda, kedua-dua lelaki itu telah bertindak menolak mangsa sebelum mencekik leher serta memaksa melakukan persetubuhan di luar tabii.
“Semakan mendapati seorang daripada suspek mempunyai rekod jenayah lampau berkaitan curi motosikal.
“Kesemua mereka kini direman untuk siasatan lanjut dan kes disiasat mengikut Seksyen 376 dan 377A Kanun Keseksaan,” katanya. -K!ONLINE


Terkejut jumpa ular sawa batik dalam sawah
Oleh ABD. RAZAK OSMAN

3 November 2020, 5:26 pm
SUNGAI PETANI – Seorang pesawah terkejut apabila menemui seekor ular sawa batik sepanjang dua meter dengan berat lebih 10 kilogram di kawasan sawah di Jalan Jilid 4, Kampung Sungai Baru, Pengkalan Bujang, Merbok di sini semalam.
Pesawah, Zakaria Zainol, 61, menyedari reptilia itu ketika sedang melakukan kerja-kerja meracun di kawasan batas sawah di kampung tersebut.
Pegawai Angkatan Pertahanan Awam Malaysia (APM) Daerah Kuala Muda, Kapten (PA) Azahar Ahmad berkata, pihaknya menerima panggilan berhubung penemuan ular sawa tersebut pada pukul 2 petang.
“Sepasukan anggota APM diketuai Sarjan (PA) Y. Visvanathan bergegas ke kawasan sawah tersebut.
“Anggota menggunakan peralatan khas untuk menangkap ular sawa batik tersebut dan selesai pada pukul 2.40 petang,” katanya di sini hari ini.
Kata beliau, reptilia berkenaan kemudian dibawa ke Rumah Haiwan APM untuk tindakan lanjut. – K! ONLINE


Burhanuddin Hilmi dilantik Pengarah Eksekutif Terengganu Inc
Oleh MOHD AZLI ADLAN

3 November 2020, 5:20 pm
KUALA TERENGGANU – Bekas Ketua Pegawai Kewangan Kumpulan Zetro Aerospace Corporation, Burhanuddin Hilmi Mohamed @Harun dilantik sebagai Pengarah Eksekutif Terengganu Incorporated Sdn. Bhd. (Terengganu Inc) berkuatkuasa Ahad lalu.
Beliau mengisi kekosongan yang dtinggalkan Dr. Wan Ahmad Rudirman Wan Razak yang menggalas tanggungjawab sebagai Ketua Pegawai Eksekutif Terengganu Inc sejak empat tahun lalu.
Burhanuddin Hilmi yang berkelulusan Sarjana Pentadbiran Perniagaan pengkhususan Perniagaan Antarabangsa dari University of Leeds, Britain mempunyai pengalaman 20 tahun dalam bidang perakaunan, kewangan korporat dan khidmat nasihat pernigaan.
Beliau juga berpengalaman menjawat beberapa jawatan penting dalam syarikat berkaitan minyak dan gas, pembuatan dan penerbangan.
Antaranya sebagai Pengarah Chartridge Conference Company Ltd (UK) serta Ketua Pegawai Kewangan Kumpulan di Westar Aviation Services Sdn. Bhd. dan Composites Technology Research Malaysia Sdn. Bhd.
Sementara itu Pengerusi Terengganu Inc, Datuk Seri Dr. Ahmad Samsuri Moktar berkata, beliau menaruh keyakinan tinggi terhadap kemampuan Burhanuddin Hilmi
untuk neneruskan kemampanan dan daya saing anak syarikat kerajaan negeri Terengganu tersebut.

Beliau yang juga Menteri Besar Terengganu mahu strategi perniagaan anak syarikat Terengganu Inc terus diperkukuhkan demi manfaat pelaburan untuk rakyat. – K! ONLINE


Bertaruh RM20.9 juta Trump akan menang
Oleh KOSMO!

3 November 2020, 5:14 pm
LONDON – Seorang ahli perniagaan Britain bertaruh £3.9 juta (RM20.9 juta) bahawa Donald Trump akan memenangi pilihan raya presiden Amerika Syarikat.
Betting insiders yakin pertaruhan tersebut adalah yang paling besar dalam arena politik.
Pembiaya itu yang berpangkalan di luar negara dan namanya belum didedahkan membuat pertaruhan melalui penerima pertaruhan persendirian di Curacao di Kepulauan Caribbean selepas bercakap dengan ‘sumber dalaman kem Trump’.
Presiden Trump kini berdepan calon Parti Demokrat, Joe Biden dalam pilihan raya hari ini yang dijangka berlangsung cukup sengit.
Jika ahli perniagaan yang tidak didedahkan namanya itu menang pertaruhan tersebut, dia mungkin bawa pulang hampir AS$15 juta atau £11.6 juta (RM62 juta).
Satu sumber dalam industri perjudian memberitahu akhbar The Sun UK:

“Maklumat diterima mengenai pertaruhan ini sudah tersebar dan kami berpendapat ini adalah pertaruhan paling besar dalam politik.”
Seorang lagi warga Britain semalam meletakkan nilai pertaruhan £1 juta (RM5.4 juta) untuk Biden menang dan mungkin membawa pulang £1.5 juta (RM8.06 juta) sekiranya menang. – Agensi


Semua acara sambutan Hari Keputeraan Sultan Kelantan dibatalkan
Oleh MUHAMMAD AYMAN GHAFFA

3 November 2020, 5:12 pm
KOTA BHARU – Sultan Kelantan, Sultan Muhammad V telah mengampuni perkenan agar semua acara sambutan Perayaan Hari Keputeraan Baginda pada tahun ini dibatalkan berikutan kes jangkitan Covid-19 masih meningkat.
Setiausaha Kerajaan Kelantan, Datuk Nazran Muhammad dalam satu kenyataan hari ini berkata, pembatalan itu termasuk Istiadat Meletak Kerja, Istiadat Pemeriksaan Perbarisan dan Istiadat Pengurniaan Darjah Kebesaran, Bintang, Pingat, Surat Kepujian dan Pelantikan Jaksa Pendamai.
Katanya, baginda turut menzahirkan rasa dukacita kerana tidak dapat bersama-sama rakyat bagi menyambut Hari Keputeraan Sultan Muhammad V seperti tahun-tahun lepas.
“Bagaimanapun, baginda mengharapkan supaya semua rakyat agar sentiasa prihatin terhadap tanggungjawab dalam mematuhi perintah yang dikeluarkan oleh kerajaan dan menurut segala prosedur operasi standard (SOP) bagi sama-sama membantu memastikan penularan wabak COVID-19 dapat dikawal dan diputuskan.
“Baginda sentiasa mendoakan ke hadrat Allah SWT supaya penularan Covid-19 ini dapat dikawal dan pulih kembali seperti sediakala,” katanya.
Beliau berkata, baginda mengharapkan seluruh rakyat sentiasa berada dalam perlindungan Allah SWT dalam menghadapi musibah.

Seluruh rakyat Kelantan akan meyambut ulang tahun keputeraan Sultan Muhammad V yang Ke-51 pada 11 dan 12 November ini. – K! ONLINE


Sindiket Macau Scam tumpas, 22 individu ditahan
Oleh MUHAMAD TARMIZE MOHD NOR

3 November 2020, 5:06 pm
IPOH – Polis menumpaskan sindiket macau scam dengan penahanan 22 individu dalam serbuan di sebuah kondomium di Sri Petaling, Kuala Lumpur pada 30 Oktober lalu.
Pemangku Ketua Polis Perak, Datuk Goh Boon Keng berkata, serbuan dilakukan oleh Jabatan Siasatan Jenayah Ibu pejabat Polis (IPD) Ipoh dan Ibu Pejabat Polis Kontinjen (IPK) Perak dengan kerjasama Jabatan Siasatan Jenayah Komersil (JSJK) Bukit Aman.
Menurutnya, suspek yang ditahan merupakan warga tempatan terdiri daripada 18 lelaki dan empat wanita tempatan berusia antara 18 hingga 27 tahun.
Beliau berkata, sindiket berkenaan dipercayai terlibat dalam 76 kes penipuan melibatkan kerugian RM11 juta sejak beroperasi dua tahun lalu.
“Sindiket ini menjadikan sebuah kondominium di Sri Petaling sebagai call centre atau pusat panggilan untuk kegiatan mereka.
“Dalam serbuan pada pukul 5 petang 30 Oktober lalu, polis merampas 34 unit telefon bimbit pelbagai jenis, tiga komputer riba, 25 unit i-Pad, satu unit tablet dan sebuah kereta,” katanya pada sidang akhbar di IPK Perak di sini hari ini.

Menurutnya, sindiket tersebut berjaya dibongkar berikutan laporan yang dibuat oleh seorang wanita pada 20 Oktober lalu di Balai Polis Simpang Pulai dekat sini setelah dia menyedari ditipu.
Menurutnya, wanita berkenaan diperdaya kononnya telah terlibat dalam pengubahan wang haram berjumlah RM148,000 dan mengugut mangsa akan ditangkap.
Katanya, mangsa yang ketakutan, telah mengikut arahan sindiket dengan memasukkan wang berjumlah RM67,000 dalam akuan di dua buah bank.
Beliau berkata, berdasarkan siasatan, modus operandi sindiket itu ialah menyamar sebagai pegawai Pos Malaysia dan pegawai polis dari IPK Sabah dan Terengganu.
“Daripada i-Pad yang dirampas, polis menjumpa skrip yang digunakan untuk menipu mangsa dalam tiga bahasa iaitu Melayu, Cina dan Inggeris.
“Ini menunjukkan ahli sindiket ini terlatih dengan menggunakan skrip untuk memperdaya dan menyakinkan mangsa,” katanya.
Menurutnya, sindiket itu sebelum ini dipercayai melakukan aktiviti penipuan di negara luar namun balik ke Malaysia berikutan Covid-19 dengan menyasarkan rakyat tempatan sebagai mangsa.
Menurut Boon Keng kes disiasat di bawah Seksyen 420 Kanun Keseksaan dan semua suspek ditahan reman sejak 30 Oktober lalu.
Beliau berkata, polis telah memohon perintah mahkamah untuk melanjutkan tahanan reman terhadap semua suspek hari ini. – K! ONLINE


500 pasukan pemantau digerakkan seluruh Selangor
Oleh NOR AZIHAN MD. GHAZALI

3 November 2020, 5:18 pm
SHAH ALAM – Kira-kira 500 pasukan pemantau yang terdiri daripada Polis Diraja Malaysia (PDRM) digerakkan di seluruh Selangor dalam menjalankan penguatkuasaan terhadap mereka yang melanggar prosedur standard operasi (SOP) sepanjang tempoh Perintah Kawalan Pergerakan Bersyarat (PKPB).
Ketua Polis Selangor, Datuk Noor Azam Jamaludin berkata, pasukan itu bergerak ke semua premis perniagaan, tempat tumpuan ramai dan lain-lain dalam usaha mengekang penularan wabak Covid-19.
Menurutnya, tindakan tegas terus dilakukan dan tiada kompromi susulan orang awam sedia maklum berkenaan arahan Majlis Keselamatan Negara (MKN).
“Berdasarkan pemerhatian kita setakat ini mendapati hampir keseluruhan rakyat di negeri ini telah mematuhi SOP.
“Jika terdapat mana-mana pihak yang masih degil, kita akan terus keluarkan kompaun,” ujarnya ketika dihubungi Kosmo! di sini semalam.
Beliau berkata demikian susulan titah Sultan Selangor, Sultan Sharafuddin Idris Shah semalam yang mengingatkan pihak berkuasa tempatan (PBT) dan PDRM di negeri ini lebih tegas dalam melakukan pemantauan sepanjang pelaksanaan PKPB.

Baginda bertitah demikian ekoran Selangor mencatatkan kes harian baharu tertinggi iaitu 225 kes pada 1 November lalu.
Dalam perkembangan sama, Noor Azam turut meminta orang awam agar menghentikan perbuatan menyebarkan perkara tidak betul berkenaan pelanggaran SOP ataupun kompaun oleh pihak berkuasa.
“Saya minta hentikan perbuatan berkenaan, banyak perkara yang diviralkan tidak tepat dan orang ramai juga diminta menyiasat terlebih dahulu kesahihannya.
“Perbuatan itu jelas memberikan persepsi negatif orang awam terhadap PDRM,” katanya. -K!ONLINE


Prosiding kes atas talian elak Covid-19
Oleh ISKANDAR SHAH MOHAMED

3 November 2020, 5:15 pm
SHAH ALAM – Semua pihak yang mempunyai prosiding kes di Mahkamah Syariah di Selangor disaran melakukannya secara atas talian bagi mengekang penularan wabak pandemik Covid-19.
Langkah itu membantu lebih banyak kes didengari setiap hari berikutan semua mahkamah ketika ini tidak mampu menampung kehadiran orang ramai secara fizikal.
Unit Komunikasi Korporat Jabatan Kehakiman Syariah Selangor (JAKESS) menerusi kenyataan hari ini berkata, perkhidmatan atas talian disediakan pihaknya seperti wakalah, afidavit, Majlis Sulh, perbicaraan dan sebutan kes boleh dilakukan menerusi sidang video.
“Perkhidmatan itu boleh digunakan dengan mengemukakan permohonan kepada pendaftar dan persetujuan pihak-pihak yang terlibat.
“Walaupun belum mempunyai sistem atas talian khusus, kita komited memastikan perkhidmatan dapat diteruskan termasuk prosiding pendengaran kes dan Majlis Sulh yang menggunakan ‘Skype’ dan ‘Google Meet’,” katanya di sini hari ini.
Menurutnya, usaha itu kurang mendapat sambutan sebelum ini berikutan orang ramai lebih cenderung untuk hadir secara fizikal di mahkamah.

“Mahkamah tidak dapat beroperasi penuh kerana keperluan mewujudkan penggiliran jadual bekerja selaras dengan arahan kerajaan supaya mengurangkan kehadiran pegawai dan kakitangan.
“JAKESS terpaksa membuat penjadualan semula kes-kes yang telah ditetapkan pendengarannya sepanjang tempoh Perintah Kawalan Pergerakan Bersyarat (PKPB) berkuatkuasa,” katanya. – K!ONLINE


UPM jadikan madu kelulut penyalut hasil pertanian
Oleh LUQMAN RIDHWAN MOHAMED NOR

3 November 2020, 2:35 pm
SERDANG – Sekumpulan penyelidik Universiti Putra Malaysia (UPM) berjaya menghasilkan penyalut hasil pertanian daripada madu kelulut untuk kawalan penyakit Antraknos iaitu kulat pasca tuai.
Ketua kumpulan penyelidik itu, Prof. Madya Ir. Dr. Norhashila Hashim berkata, madu kelulut itu diformulasikan kepada bentuk serbuk sebelum ia digunakan.
Katanya, 10 gram (g) madu kelulut akan menghasilkan 10g serbuk, yang mana ia boleh digunakan untuk menyalut 100 biji buah betik.
“Buah itu akan dicelup ke dalam larutan madu tersebut untuk disalut.
“Selain kawalan penyakit, ia memanjangkan tempoh kesegaran dan hayat betik antara 14 dan 21 hari dari hari tuaian, sekali gus memudahkan proses eksport,” katanya dalam satu kenyataan di sini hari ini. – K! ONLINE


Kementerian Kewangan berbincang dengan MSM berkaitan Belanjawan 2021
Oleh LUQMAN RIDHWAN MOHAMED NOR

3 November 2020, 4:52 pm
PETALING JAYA – Kementerian Kewangan hari ini mengadakan konsultasi dengan Majlis Senator Malaysia (MSM) bagi mendapat maklum balas pihak tersebut berkenaan Belanjawan 2021.
Menterinya, Tengku Datuk Seri Zafrul Tengku Abdul Aziz berkata, MSM telah diwakili oleh Presidennya, Datuk Seri Khairudin ES Abd. Samad; Timbalan Presiden, Senator Datuk Razali Idris dan Ahli Jawatankuasa, Senator Tuan Manolan Mohamad.

“Antara topik perbincangan adalah mengenai sokongan kepada kelangsungan hidup masyarakat luar bandar, Orang Asli dan orang kelainan upaya, inisiatif memudah cara proses pendigitalan perniagaan dan individu serta usaha-usaha penambahbaikan prasarana pendidikan.
“Saya ucapkan terima kasih kepada semua yang hadir untuk sesi ini,” katanya di laman Facebook hari ini. – K! ONLINE


Maszlee cadang lima perkara bagi Belanjawan 2021 untuk pendidikan
Oleh LUQMAN RIDHWAN MOHAMED NOR

3 November 2020, 4:49 pm
PETALING JAYA – Ahli Parlimen Simpang Renggam, Dr. Maszlee Malik mengutarakan lima cadangan bagi Belanjawan 2021 untuk sektor pendidikan.
Cadangan pertama, menurutnya adalah elaun khas untuk semua guru untuk tempoh enam bulan.
Bagi cadangan kedua, katanya, kerajaan perlu memperuntukkan insentif khas kepada keluarga miskin yang menghantar anak ke sekolah.
“Ketiga ialah bantuan makanan berkhasiat kepada keluarga miskin yang mempunyai anak di sekolah manakala keempat pula ialah geran khas pengusaha kantin sekolah dan bantuan khusus pekerja kantin.
“Cadangan kelima ialah geran khas institusi pengajian tinggi awam (IPTA) untuk hasilkan bahan kualiti pengajaran dan pembelajaran dalam talian,” katanya dalam satu kenyataan di Facebook hari ini. – K! ONLINE


Kontraktor, Subkontraktor SUKE didenda RM180,000
Oleh MOHD RIDZAUDDIN ROSLAN

3 November 2020, 2:05 pm
PETALING JAYA- Lembaga Pembangunan Industri Pembinaan Malaysia (CIDB) mengenakan penalti berjumlah RM180,000 kepada kontraktor utama dan subkontraktor yang mengendalikan projek pembinaan Lebuhraya Bertingkat Sungai Besi- Ulu Kelang (SUKE).
CIDB dalam satu kenyataan berkata, penalti itu dikenakan ekoran kegagalan mereka menjalankan kewajipan memastikan keselamatan tapak binaan pada 19 September lalu.
“Kontraktor utama, MRCB Builders Sdn. Bhd. dikenakan penalti sebanyak RM80,000 manakala subkontraktornya, Makna Setia Sdn. Bhd pula berjumlah RM100,000.
“Kedua-dua kontraktor terbabit masing-masing dikenakan penalti mengikut Seksyen 34B(1)(C) dan Seksyen 34C(1) Akta Lembaga Pembangunan Industri Pembinaan Malaysia 1994,” katanya di sini tadi.
Menurutnya, hasil siasatan CIDB turut mendapati subkontraktor itu tidak mengikut prosedur kerja betul selain mempunyai penyelia tapak yang tidak dikredit.
“Berikutan itu, subkontraktor itu diarah membuat penambahbaikan dalam prosedur keselamatan termasuk menghantar pekerja, penyelia tapak dan pengurus pembinaan untuk diakreditasi,” jelasnya.

Kosmo! sebelum ini melaporkan seorang wanita nyaris maut apabila keretanya ditimpa batu konkrit daripada struktur pembinaan SUKE yang jatuh di Lebuhraya Lingkaran Tengah 2 (MRR2).
Kejadian itu menyebabkan wanita berkenaan terperangkap di dalam kereta dipandunya yang remuk pada bahagian bumbung selepas ditimpa kepingan konkrit dianggarkan bersaiz satu meter persegi. – K! ONLINE


Jambatan kayu Pos Pasik runtuh
Oleh AIMUNI TUAN LAH

3 November 2020, 5:00 pm
GUA MUSANG – Sebuah jambatan kayu yang menghubungkan perkampungan Orang Asli di Pos Pasik di sini runtuh menyebabkan 400 penduduk terkandas.
Jambatan itu runtuh selepas berlaku aliran deras air sungai yang naik secara mendadak berikutan kejadian hujan lebat malam tadi.
Seorang penduduk Orang Asli, Busu Angah, 43, berkata, dia menyedari kejadian itu pada pukul 7 pagi tadi semasa dalam perjalanan untuk keluar ke bandar ini.
Katanya, dia terpaksa berpatah balik untuk menunggu penduduk bergotong-royong bagi membaik pulih jambatan runtuh itu hari ini.
“Ketika ini kami terputus hubungan untuk keluar ke bandar ini bagi membeli barang keperluan.
“Meskipun hanya membabitkan jambatan kayu kecil tetapi ia tidak boleh dilalui semua kenderaan,” katanya ketika ditemui Kosmo! di sini hari ini.

Seorang lagi penduduk Orang Asli, Philip John, 33, berkata, penduduk telah membuat persediaan awal bagi menghadapi musim tengkujuh termasuklah membeli bekalan makanan mencukupi.
Katanya, hujan lebat berterusan menyebabkan mereka sukar keluar ke bandar kerana jalan balak becak dan rosak teruk.
“Kita minta kerajaan membina jambatan yang lebih sempurna menghubung pos itu dengan bandar ini.
“Setiap kali jambatan runtuh penduduk akan bergotong-royong membina kembali jambatan namun tidak bertahan lama,” katanya.
Sementara itu, Ahli Dewan Undangan Negeri (ADUN) Nenggiri, Ab. Aziz Yusoff berkata, dia menerima aduan berkenaan kejadian jambatan runtuh.
Katanya, kerja gotong-royong membina jambatan akan dilakukan oleh penduduk kampung dalam masa terdekat. – K! ONLINE


Mayat OKU ditemui selepas hilang 2 hari
3 November 2020, 4:53 pm
SUNGAI BULOH – Kehilangan seorang wanita pada Sabtu lalu terjawab selepas mayatnya ditemui di perangkap sampah Sungai Selangor di sini semalam.
Mangsa, Siti Hajar Shahruddin,35, yang juga orang kelainan upaya (OKU) itu dilaporkan kali terakhir dilihat keluar dari rumahnya di Kampung Melayu Sri Kundang.
Ketua Polis Daerah Sungai Buloh, Superintendan Shafa’aton Abu Bakar berkata, pihaknya menerima laporan daripada seorang wanita pada Ahad lalu berhubung kehilangan anak perempuannya.
Katanya, mangsa yang menghidap penyakit Skizofernia itu dilaporkan hilang pada Sabtu lalu pukul 8 malam.
“Susulan itu, semalam kita menerima maklumat berhubung penemuan mayat seorang wanita di perangkap sampah pada pukul 11.47 pagi.
“Pihak keluarga telah dipanggil untuk pengecaman mayat, namun kita masih menunggu ujian asid deoksiribonukleik (DNA) untuk tindakan lanjut,” katanya dalam satu kenyataan hari ini.

Menurutnya lagi, mayat mangsa dihantar ke Hospital Sungai Buloh untuk dibedah siasat.
“Kes setakat ini diklasifikasikan sebagai mati mengejut sementara menunggu laporan bedah siasat,” ujarnya. – K! ONLINE


Kakitangan Parlimen bebas Covid-19
Oleh MOHD RASDAN AHMAD

3 November 2020, 4:55 pm
KUALA LUMPUR – Parlimen Malaysia mengesahkan hanya seorang pegawai khas kepada Ahli Dewan Negara dan seorang wakil media rasmi Parlimen yang disahkan positif Covid-19 sehingga kini.
Ketua Pentadbir Parlimen Datuk Kamis Samin berkata, Parlimen Malaysia ingin menjelaskan bahawa keputusan tersebut diperoleh daripada hasil ujian saringan Covid-19 yang dilakukan oleh Kementerian Kesihatan (KKM) pada 28 dan 30 Oktober lalu.
“Ujian tersebut dilakukan telah membabitkan semua pegawai dan kakitangan serta polis bantuan bertugas di Parlimen.
“Hasil ujian berkenaan menunjukkan semua kakitangan Parlimen negatif dan bebas daripada jangkitan pandemik Covid-19.
“Walau bagaimanapun hasil ujian saringan berkenaan mencatatkan dua kes positif Covid-19 yang membabitkan seorang pegawai khas kepada seorang Senator Dewan Negara dan seorang petugas media rasmi. Kedua-dua kes berkenaan juga sudah diambil tindakan oleh KKM,” katanya dalam kenyataan akhbar hari ini.
Dalam perkembangan berkaitan, jelas Kamis, pihak Parlimen juga sudah membuat pelbagai usaha sewajarnya untuk mengekang penularan wabak Covid-19 bagi memastikan persidangan dan pembentangan Belanjawan 2021 Jumaat ini. – K! ONLINE.


Geng Bing Garage aktif curi motosikal tumpas
Oleh MOHD. RIFAAT ABD. HAMID

3 November 2020, 5:02 pm
KUALA NERANG – Sekumpulan pelajar sekolah disyaki ahli Geng Bing Garage yang aktif melakukan jenayah curi motosikal di daerah ini sejak awal tahun ini ditahan pada Sabtu lalu hingga kelmarin.
Kesemua suspek berusia antara 14 hingga 17 tahun itu ditahan dalam lima tangkapan berasingan di sekitar daerah Padang Terap.
Turut ditahan ketua kumpulan tersebut yang berusia 17 tahun.
Ketua Polis Daerah Padang Terap, Deputi Superintendan Mulkiaman Manzar berkata, ahli kumpulan itu didapati berinteraksi mengenai kegiatan curi menerusi kumpulan WhatsApp.
“Penahanan ahli kumpulan terlibat turut dibuat hasil maklumat yang diperolehi melalui kumpulan WhatsApp tersebut.
“Kita masih memburu empat lagi ahli geng itu,” katanya pada sidang akhbar di Ibu Pejabat Polis Daerah Padang Terap di sini hari ini.

Kata beliau, dalam tangkapan tersebut, pihaknya merampas sebanyak tujuh rangka motosikal, dua buah motosikal dan dua set enjin motosikal.
“Kejayaan menumpaskan kumpulan itu dapat menyelesaikan 10 kes curi motosikal di daerah Padang Terap sejak awal tahun ini,” ujarnya.
Tambahnya, semua suspek yang bersekolah di dua buah sekolah di Padang Terap disiasat di bawah Seksyen 379A Kanun Keseksaan. – K! ONLINE


19 individu lepak di bar dikompaun RM1,000
Oleh MOHD SYALMIZI HAMID

3 November 2020, 4:58 pm
SEBERANG PERAI – Seramai 19 individu yang sedang melepak di sebuah bar di Jalan Raja Uda, Butterworth di sini masing-masing dikompaun sebanyak RM1,000 malam tadi.
Dalam operasi kira-kira pukul 2.30 pagi itu, kesemua mereka berusia 30-an itu didapati melakukan kesalahan tidak mematuhi prosesdur operasi standard (SOP) Perintah Kawalan Pergerakan Pemulihan (PKPP).
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pihaknya mendapati seramai 18 pengunjung termasuk enam wanita gagal mengamalkan penjarakan fizikal.
“Seorang pengurus lelaki di bar itu turut dikompaun kerana gagal menyediakan SOP dalam kalangan pelanggan,” katanya kepada pemberita hari ini. – K! ONLINE


Lelaki curi figura adiwira dicekup
Oleh MOHAMAD FAIZAL HASHIM

3 November 2020, 1:43 pm
ISKANDAR PUTERI – Seorang peniaga barang mainan tidak menyangka aktiviti bidaan figura adiwira di media sosial menyebabkan kedainya di Taman Nusa Indah, di sini menjadi sasaran pencuri hingga mengalami kerugian kira-kira RM6,000, dalam kejadian Khamis lalu.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, menerusi aktiviti bidaan itu, suspek mendapat tahu kedai berkenaan mempunyai banyak figura yang berharga.
Beliau berkata, kejadian itu disedari peniaga tersebut kira-kira pukul 12.30 tengah hari ketika dia baru sampai ke kedai mendapati kunci mangga ‘roller shutter’ kedai sudah tiada serta pelbagai barang jualan di dalam kedai lesap.
“Bertindak atas maklumat, sepasukan polis dari Ibu Pejabat Polis Daerah (IPD) Iskandar Puteri menahan seorang lelaki berusia 29 tahun dalam satu serbuan kira-kira pukul 9 malam di kawasan Bestari Walk, Taman Nusa Bestari, di sini Jumaat lalu.
“Dalam serbuan tersebut, polis turut merampas pelbagai barang rampasan figura adiwara yang dianggarkan mencecah nilai RM300 bagi setiap satu figura,” katanya pada sidang akhbar di IPK Iskandar Puteri di sini hari ini.
Antara figura yang dicuri suspek ialah karektor dari komik terkenal Jepun iaitu One Piece dan Dragon Ball.

Dzulkhairi berkata, siasatan awal mendapati suspek adalah seorang penganggur dan tidak mempunyai rekod jenayah lampau. – K! ONLINE


Polis Johor serbu dua kediaman sindiket ah long di Senibong
Oleh KHAIRUL MOHD. ALI

3 November 2020, 1:16 pm
JOHOR BAHRU – Polis Johor menahan tujuh suspek yang terlibat dengan sindiket pinjaman wang haram atau ah long menerusi dua serbuan berasingan yang dijalankan di dua unit kediaman di Apartmen Impian Senibong, di sini hari ini.
Ketua Polis Johor, Datuk Ayob Khan Mydin Pitchay berkata, kesemua suspek ditangkap merupakan warganegara tempatan berusia antara 21 hingga 25 tahun.
Menurutnya, serbuan bermula pukul 7.45 pagi itu dijalankan sepasukan tiga pegawai dan 12 anggota dari Bahagian Siasatan Jenayah.
“Dalam serbuan pertama, kita menahan seramai tiga suspek lelaki selain turut merampas wang tunai berjumlah RM9,000, nombor plat palsu, tong cat, buku nota hutang dan simkad nombor Singapura.
“Sementara itu, dalam serbuan kedua pula, seramai empat lelaki ditahan. Turut dirampas wang tunai RM3,000, risalah iklan, kad nama, cat merah dan telefon bimbit,” katanya kepada pemberita selepas menyertai serbuan yang dijalankan.
Turut hadir, Ketua Jabatan Siasatan Jenayah (Risikan/Operasi) Ibu Pejabat Polis Kontinjen Johor, Datuk Md. Yusof Ahmad.

Ayob Khan turut berkata, sindiket berkenaan dipercayai mula bergiat aktif dengan kegiatan itu di sekitar bandar raya ini sejak tahun lalu.
“Berdasarkan siasatan awal, kesemua suspek ditahan menerima gaji bulanan berjumlah RM2,500 untuk menjalankan kerja-kerja ah long, termasuk melakukan ugutan terhadap mangsa.
“Ini merupakan operasi ketiga yang dilakukan melibatkan sindiket ah long dimana sejak Januari, seramai 49 suspek telah ditahan dan 54 kertas siasatan dibuka dengan 27 daripadanya mereka telah dikenakan tindakan undang-undang,” ujarnya.-K! ONLINE


Dua beranak cedera ditetak dalam tokong
Oleh MOHD SYALMIZI HAMID

3 November 2020, 1:08 pm
SEBERANG PERAI – Dua beranak cedera selepas dipercayai ditetak oleh seorang lelaki dalam kejadian perselisihan faham di dalam sebuah tokong di Taman Mesra, Butterworth di sini semalam.
Dalam kejadian kira-kira pukul 4.45 petang itu, mangsa yang merupakan ayah dan abang kandung suspek terpaksa dikejarkan ke hospital selepas mengalami kecederaan pada kepala.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, kejadian berpunca apabila suspek berusia 29 tahun berang kerana ayah dan abangnya memberitahu mahu membawanya ke Kuala Lumpur untuk menziarahi nenek yang sakit.
“Berlaku perselisihan faham di dalam tokong itu sehingga suspek bertindak menetak abangnya yang berusia 32 tahun dengan sebilah parang dan menyebabkan luka 5 sentimeter (sm) pada kepala.
“Ayah suspek berusia 67 tahun cuba membantu, namun dia turut dipukul pada kepala sehingga luka sepanjang 11 sm,” katanya kepada pemberita hari ini.
Noorzainy berkata, akibat kejadian itu, kedua-dua mangsa dikejarkan ke Hospital Seberang Jaya di sini, namun mereka dibenarkan keluar hospital kerana kecederaan tidak serius.

Beliau menambah, pihaknya berjaya menahan suspek kira-kira pukul 6.30 petang semalam selepas polis menerima laporan berhubung kejadian itu.
“Polis turut merampas sebilah parang yang disyaki digunakan oleh suspek yang memiliki 12 rekod jenayah lampau tersebut.
“Temubual turut mendapati suspek yang baru keluar penjara kerana kesalahan narkotik pada Januari lalu mempunyai masalah mental dan pernah cuba membakar rumah mereka sebelum ini,” katanya lagi.
Beliau berkata, kes disiasat mengikut Seksyen 324 Kanun Keseksaan. – K! ONLINE